Eusko Legebiltzarreko erakusketa — Eibar.ORG | Eibarko peoria\nHemen zaude: Hasiera / Blogak / Joana Albret / Eusko Legebiltzarreko erakusketa\nAkats txiki bat: Legebiltzarreko erakusketan ez dago Lazarragaren eskuizkribua ikusgai. Dauden 14ak liburuak dira eta horien artean daude Etxeparerena (ale bakarra), Leizarraga (Euskaltzaindiaren alea), Axular (bi edizioak), Betolatza (ale bakarra), Lucio Marineo Sículo (latinezkoa), Oihenart (Notitia, bi edizioak), Poza, Etxabe eta Luzuriaga (bi edizioak). Ez dakit ezer ahaztu dudan.\nAdi, dena den: Luzuriaga hori ez da gure Gerardo, XVII. mendeko fraide frantziskotar bat baizik, Arantzazuko Ama Birjinaren historia bildu zuena (Paraninfo celeste, bi edizioak). Gutxitan aipatzen den liburu horretako pasarte bat bereziki maite dut nik: Ama Birjina ume batzuei agertzen zaie Arantzazu alde horretan eta adoretzen ditu akelarreak utz ditzaten; aipu hori euskaraz jasotzen du Luzuriagak.\nIzan ere, badirudi XVII. mendeko euskaldun umeek bizitza ezin interesgarriagoa zutela: gauaz, akelarrez akelarre, egan sarritan, hantxe sapuak eta sugeak zaintzen egoten zirelarik (eta dantzan eta abar, suposatzen da) eta hori gutxi balitz, tarteka Ama Birjina agertzen zitzaien azalpenak ematera. Bai bizitza interesgarria! Gureek telebistarekin konformatu behar dute.\nEskerrak akats txikia dela! Demagun baten bat hurbiltzen dela Legebiltzarrera eskuizkribua ikusteko asmoz, zelako uztekabe!\nDena den, ezin izango zara kexatu, nik egindako akatsa primeran aprobetxatu duzu, Arantzazuko ume horiei gertaturiko paragrafo horiek zabaltzeko.


Irismen maximoa plano inklinatuan\nHasierako eta amaierako abiadurak\nTiro parabolikoaren orrian frogatzen da irismen maximoa 45º-ko angeluaz lortzen dela, kanoia eta itua plano horizontal berean daudenean.\nHonako orri honetan, jaurtigaiaren mugimendua aztertuko dugu baina itua plano inklinatu batean kokatzen denean, eta baldintza horietan irismen maximoa lortzeko zein angelurekin jaurti behar den.\nAdibide honek ibilbide parabolikoa zehazkiago aztertzeko balio du eta funtzio trigonometrikoak praktikatzeko, besteak beste, sinua, kosinua eta tangentea.\nProiektila koordenatuen jatorritik jaurtitzen da v0 abiaduraz eta horizontalarekin θ angelua osatuz. Zorua aldapatsua da eta α malda osatzen du horizontalarekin. Mugimendua deskribatzeko erabiltzen den erreferentzi sistema irudian erakusten da.\nJaurtigaiaren abiaduraren osagaiak denboraren menpe honakoak dira:\nEta posizioa denboraren menpe:\nBi ekuazio horiek ibilbidearen ekuazio parametrikoak dira, eta t denbora finkatzen bada jaurtigaiaren x eta y posizioa ematen dute.\nBaina inpaktu-puntuaren koordenatuak aldapan daudenez, y=x·tanα, baldintza bete behar dute. x eta y ekuazio horretan ordezkatuz ekuazio bakar bat geratzen da, t denboraren menpekoa, eta bertatik jaurtiketaren iraupena kalkula daiteke:\nGero, aldapan gora neurtutako R irismena ere kalkula daiteke:\nJaurtigaiaren mugimendu osoa beste erreferentzia-sistema baten ikuspegitik ere azter daiteke: izan ere, X ardatza aldaparen paraleloa eta Y ardatza perpendikularra.\nGrabitatearen azelerazioa, g, bertikala da eta beherantz; ardatz hauetan bere osagaiak eta hasierako v0 abiadurarenak goiko irudian erakusten dira. Hona jaurtigaiaren higiduraren ekuazioak:\nJaurtiketaren iraupena kalkulatzeko, y=0 baldintza ezarri eta denbora bakan daiteke:\nT iraupenaren balioa x-ren ekuazioan ordezkatuz irismena kalkulatzen da:\nLehen, beste ardatzetan, lortutako emaitza bera, noski.\nOndorengo irudiak R irismena adierazten du jaurtiketaren θ angeluaren menpe (θ>α)\nIrismenaren adierazpena deribatuz θ angeluaren menpe, eta deribatua nulua dela inposatuz, irismen maximoa lortzen duen θm angelua kalkulatzen da:\nBeraz, R irismen maximoa lortzeko honako θ angeluaz jaurti behar da:\nIrismen maximoa, deribaturik kalkulatu gabe.\nDeribatuak kalkulatzen ibili gabe ere irismen maximoko θm angelua kalkula daiteke:\nIbilbidearen ekuazio parametrikoetatik, t denbora eliminatuz, ibilbide parabolikoaren adierazpen esplizitua lortzen da: (gogoan izan 1/cos2θ=1+tan2θ)\nEta inpaktu-puntuaren koordenatuak, x0 eta y0, aldapan daudenez: y0=x0·tanα. Ordezkatzean lortzen den ekuazioa tanθ-ren menpeko bigarren graduko ekuazioa da:\nEta bigarren graduko ekuazio horren emaitzak:\nHortaz badaude bi angelu irismen bera lortzen dutenak. Irudian erakusten dira θ1 eta θ2 angeluekin burututako jaurtiketak eta irismen bera lortzen dute: R<Rm.\nBigarren graduko ekuazioen (ax2+bx+c=0) soluzioek honako ezaugarriak dituzte:\nHortik, θ1 eta θ2angeluak erlaziona daitezke:\nIrismena handitzen joan ahala, θ1 eta θ2 angelu biak gero eta gertuago daude eta irismen maximoan berdinak dira. Soluzio biak berdinak direnean θm=θ1=θ2.\nAzken emaitza hau deribatuekin lortutako bera da, θm = α/2+π/4 , eta irismenaren adierazpenean angelu hori ordezkatzen bada irismen maximoa lortzen da:\nBadago beste modu bat ere irismen maximoa lortzeko: tanθ -ren menpeko bigarren graduko ekuazioak orokorrean bi soluzio ditu, baina diskriminatzailea zero denean bakarra du, eta horixe da maximoa:\nHortik Rm bakandu eta θm ordezkatu α/2+π/4, adierazpen bera lortzen da Rm irismen maximorako.\nJaurtiketa θm angeluaz gauzatzen bada, bere iraupena hau da:\nEta adierazpen hori sinplifikatuz honakoa lortzen da:\nAmaierako abiadurak X ardatzarekin osatzen duen angelua hau da:\nEta irismen maximoa lortzen duen angelurako: θm=π/4+α/2\nIrismen maximoa lortzen denean, hasierako eta amaierako abiadurak (v0 eta vf ) elkarren perpendikularrak dira.\nJaurtiketaren abiadura v0=60 m/s\nAldaparen malda α=20º\nJaurtiketaren angelua θ1=60º\nIrismena bere adierazpenean ordezkatuz lortzen da:\nEta jaurtiketaren iraupena:\nDemagun jaurtiketaren angelua bestelakoa dela: θ1=50º\nIrismen bera lortzen da:\nEta jaurtiketaren iraupena motzagoa:\nIrismen maximoa lortzen duen angelua honakoa da: (ikusi lehengo azken irudia)\nEta irismen maximoa hau da:\nIrismen bera lortzen duten angeluak ere kalkula daitezke. Esate baterako R=200 m.\nZein angelurekin jaurti behar da 200 m-ko irismena lortzeko? tanθ-ren menpeko bigarren graduko ekuazioan angelu bi kalkulatzen dira baldin eta R<Rm bada.\nHona emaitza biak: θ1=37.7º eta θ2=72.3º, egiazta daitekeenez θ1+θ2=90+20=110º, eta θ1<θm<θ2\nJaurtiketaren abiadura finkoa hartu da: v0=60 m/s.\nOndoko datuak aukeratu behar dira:\nAldaparen α angelua, planoaren malda izeneko desplazamendu-barran eragiten edo laukian idatzita. Angelu hori positiboa zein negatiboa izan daiteke.\nJaurtiketaren θ angelua desplazamendu-barran eragiten edo laukian idatzita.\nJaurtigaiaren ibilbide osoa beha daiteke lurra jotzen duen arte. Applet-aren goiko aldean honako datuak ematen dira:\nAbiaduraren osagaiak vx eta vy,\nPosizioa, x eta y. Irismena kalkulatzeko:\nPrograma interaktiboak jaurtigaiaren ibilbideak irudikatzen ditu: lehenagoko jaurtiketa urdinez eta une horretako azkena gorriz. Planoaren malda aldatzen ez badugu, θ angelu ezberdinekin saia gaitezke eta irismen maximoko angelua aurkitu, saio ezberdinekin apurka hurbiltzen joanda.


Loraldia, adieraziko dugu Instagramen zer den euskal kultura? - IES URIBE-KOSTA BHI\n-1- IES URIBE-KOSTA BHI > Euskara Mundua > \npublicado a la(s) 26 mar. 2015 2:13 por mari luz arranz\nLORALDIA, Bilbon laster ospatuko den gaur eguneko kulturaren topaketa da. Apirilaren 23 eta 26aren bitartean izango da eta euskal kulturaren adierazpen mota ezberdinen erakusleihoa izango da. Arlo digitalean ere islada izatea nahi izan dugu eta horregatik gure ekarpena ekimen honekin bat egiteko Instagrameko lehiaketa bat antolatzea izango da.\nAste honetan bertan hasiko da lehiaketa hau Loraldia, Euskal Kultura Gaur Geroan izenburupean eta apirilaren 29a arte luzatuko da.\nLehiaketa Instagramen eta euskaraz burutuko da. Bost astez Instagramen argazkiak argitaratzeko erronkak proposatuko ditugu, astero gai bana.\nGaiak euskal kulturaren adierazpenekin lotuta daude. Edozeinek parte hartzeko aukera izango du, edozein lekutatik. Eta argazkiak berriak zein zaharrak izan daitezke, beti eta gaiarekin bat egiteko baldintza betetzen badute.\nAsteko erronka bakoitzeko hamar argazkirik onenak aukeratuko ditugu. Beraz, lehiaketa bukatzerakoan 50 argazki irabazle izango ditugu. Beste sari berezi bat izango da: Loraldia jaialdia dirauen bitartean festibaleko argazkirik esanguratsuenak #HauDaLoraldia sari berezia izango du.\nBi sari izango dira:\nLehiaketa epea bukatuta, bost astetan zehar hautatutako argazkiekin Euskararen Etxean erakusketa bat antolatuko dugu. Erakusketa hau uda osoan zehar egongo da ikusgai.\nHau da Loraldia sari berezia: jaialdia irauten duen egunetako argazki esanguratsuena aukeratu eta horrek datorren edizioko Loraldiarako pasea izango du eta edizio honetako irudirik adierazgarriena izanda, materiala guztietan agertuko da.\nAdieraziko dugu euskal kultura zer den Instagramen?\nInstagram baliabide ezin hobea da euskal kulturaren adierazpen eta jarduera ezberdinak agertu ahal izateko. Eta euskaraz!\nBestalde, ba al zenekien euskarak presentzia nabarmena daukala Instagramen eta erabiltzaile euskaldunen @Igerrak komunitatea sortu dela oraintsu? Ia 1.200 jarraitzaile lortu ditu talde honek lau hilabete eskasetan.\nEuskaldunok gogotsu gabiltza Instagramen eta guk ere sare hau erabiltzen ikasteko ikastaroak antolatu izan ditugu. Beraz, aukera paregabea ikasitakoarekin praktikatu eta gure eguneroko kultur adierazpenak sarean agertzeko, partekatzeko, nabarmentzeko…\nAnimatuko zara? Lehiaketa ostegun honetan hasiko da! Lehiaketaren inguruko informazio guztia eskuratzeko hemen sakatu.


Lupaz begiratuko diete Erandioko eta Plentziako udalen eta Getxo Antzokiko diru-kontuei - Hiruka.eus\nPolitika Erandio Getxo Plentzia Uribe Kosta 2017-12-14 14:00\nEusko Legebiltzarreko alderdiek eskatu diote Herri Kontuen Euskal Epaitegiari hainbat erakunde lehentasunez fiskalizatzea. Horien artean daude Erandioko eta Plentziako udalak eta Getxo Antzokia.\nGetxo Antzokiko obren artxiboko irudia. | Ikusi handiago | Argazki originala\nUribe Kostari dagokionez, Alderdi Popularrak ahalik eta lasterren ezagutu gura du Getxo Antzokiko obraren kontuak. Hala, esleipen, eraikitze, obra-emate eta likidazioaren berri zehatza izan nahi du. Elkarrekin Podemosek, ostera, interesa agertu du Erandioko Udalaren diruzaintzagatik, zehazki 2011 eta 2015 urteen bitartekoagatik. Azkenik, Euzko Alderdi Jeltzaleak Plentziako hiri-bilduaren diru-kontuen txostenari lehentasuna ematea eskatu du, 2015 eta 2016 urteei dagokienez. Urte horiek lehenengoak dira EH Bilduko alkate bategaz.\nJoan den azaroaren 8an, Jose Luis Bilbao Eguren Herri Kontuen Euskal Epaitegiaren presidenteak gogorarazi zien alderdi politikoei fiskalizazio-beharrak egiteko lehentasunak jakinaraz zitzaketela. Izan ere, tramite hori egiten behartuta dago erakundea. Hala Bizkaiko Foru Aldundiko diputatu nagusi ohi getxoztarraren eskaera betetzeko, joan den astelehenera arteko epea eman zuen Eusko Legebiltzarreko Mahaiak. Alderdi denek azken egunean erregistratu zituzten euren lehentasunezko fiskalizazio-eskaerak.


Kirol egokituko aurrematrikula epea irekia – Ostadar SKT\nKirol egokituko aurrematrikula epea irekia\nAurrematrikula egiteko epea ekainaren 30ean amaituko da.\nLekua eskuratzeko, mesedez jarri gurekin harremanetan.\nKirol eskaintzari buruzko bi hitzaldi emango ditugu:\n1- Ekainak 10, astelehena, 18:30ean, Paco Yoldi Kiroldegian (Donostia).\n2- Ekainak 12, astezkena, 19:00etan, Manuel Lekuona Kultur Etxean (Lasarte-Oria).\nArgibide gehiago jaso edo zalantzak argitu nahi izanez gero, jar zaitez gurekin harremanetan:\nKlubeko bulegoa: Geltoki kalea 25, behea (20160) Lasarte-Oria\nTel.: 943 360 433\nJon Mendoza eta Pintxokoop aurtengo Inklusio Sariak\n“Kirola ere denontzat da” hitzaldia


Motxila Karretilan | El Diario Vasco\nPELLO ESNAL Jueves, 25 julio 2019, 11:29\nGXur ere –Santiago eguna– ibiliko da jendea Santiago bidean, Compostelatik urrun oraindik, noizbait haraino iristeko esperantzan. Eskerrak gero eta gehiagok daramaten zama, ez bizkarrean motxila handietan, baizik lurrean gurpilen gainean arrastaka, orgatila edo hala moduzko karretillaren batean, airoso samar.\nEuskal telebistan ere bada iragarki bat, Eusko Jaurlaritzarena, hemengo turismoa bultzatzeko egina. Irudi bat aukeratu behar eta, orgatilaren gurpil txiki batena aukeratu dute ezaugarri gisa, turismo arina eta eramangarria iradokiz, nonbait.\nEz dut haserre izango adiskidea. Honezkero konturatua izango da zer bide egiten ari den karretillaren irudia. Hain du maitea irudi hori!\nAdiskide honek –ez da joan den asteetan aipatutako bera, beste bat baizik– nik baino lau urte gehiago ditu, ni baino mundu gehiago ikusia da, eta kargu handi samarrak ere izan ditu hemen eta han, politikan ez bada ere.\nUrtean bitan egon ohi gara elkarrekin, oporrak baliatuz. Eta beti harritu izan nau beraren patxadak, gauzak bakeaz hartzeko duen gaitasunak. Nire buruari ere galdetu izan diot tarteka non ote dagoen sosegu eta bake horren gakoa.\nBehin, berak aitortu zidan, nik galdetu gabe: «arazoak eta problemak karretillan eraman behar dituk». Nekez aurki dezakegu irudi egokiagorik. Kontua dela, azken batean, gure buruak arazoekin eta problemekin ez identifikatzea. Hori barruraino sartua du adiskideak, eta gero eta gehiagotan diote adituek ere.\nBaina errazagoa da esaten, egiten baino. Denok dakigu, adibidez, problemak ere erantzita sartu behar garela ohean: deskonektatuta. Beti ez dugu asmatuko, baina tira. Ez baitago gauza okerragorik gauerdian kezka batekin-edo esnatzea baino, eta hurrengo goizean gauean oheratu baino nekatuago jaikitzea.\nBada oporretan ere deskonektatzen ez duenik, oporretan ere burua nekatuta ibiltzen duenik. Eta ba ote gauza okerragorik oporretatik lanera nekatuta itzultzea baino? Bai, bat: erretiroa hartuta ere estresatuta bizitzea.\nAlderantziz, zer gauza ederra den lanean ere soseguz eta patxadaz aritzea! Alegia, lanean ere oporretan izatea.Desafio polita dugu denok ere uda honetan: motxila karretillara jaitsi eta bizitza osoa opor bihurtzen hastea, arazoak arazo eta problemak problema. (Gaur –Santiago eguna–, agian izango da Gobernurik Madrilen. Noiz arte, karretillaren gurpilak esango du).\n'Ingurumen digitala, hizkuntzen estandarizazioa eta euskara' jardunaldiak aurkeztu ditu Euskaltzaindiak Bi kontzertu atipiko Baionako bestetan


Nivkhiak - Wikipedia, entziklopedia askea.\nEliza ortodoxoa, xamanismoa\nNivkhiak edo gilgiak (etnonimoa: Nivxi; hizkuntza, нивхгу - Nivxgu) Siberiako ekialdeko etnia bat. Amur ibaiaren estuarioan eta ondoko Sakhalin uhartean bizi dira nivkhak. 5.162 ziren 2002ko erroldaren arabera. Itxuraz beste hizkuntzekin harremanik ez duen hizkuntza paleosiberiar bat hitz egiten dute. Arrantza dute lanbide nagusia (izokina, batez ere) eta itsas lehoien ehiza. Nekazaritza-lanetan XIX. mendean hasi ziren (patata). Gizonezkoen lanak ehiza eta arrantza dira; emakumezkoenak, animalien larrua lantzea, landareak biltzea, arropak egitea. Sobietar administrazioaren mendera igaro zirenean, lanbideak taldean eratu zituzten eta herri txiki batzuk lurralde zabalagoetan bildu.\nMultimedia: Nivkh people\nBNF: 122579349 (data)


Barrenako parkea eta arkupeak eraberritzeko lanak udako oporren ostean esleituko dira — Eibarko Udala\nBarrenako parkea eta arkupeak eraberritzeko lanak udako oporren ostean esleituko dira\nLanok 210.344 euroan jarri dira enkantean (BEZa barne), 15 astean egiteko.\nBarrena kaleko 46, 48 eta 50. zenbakien artean dauden plaza publikoa eta arkupeak berrurbanizatzeko lanak –Azitaingo gasolindegiaren parean kokatuta dagoen eraikina– aurten ipiniko dira martxan, proiektua aurrera eramateko prozesuan egindako aurrerapausoen ondoren. Lanok egiteko interesa duten enpresek uztailaren 18ra arteko epea zuten eskaintzak aurkezteko. Proposamenak aztertu ondoren, irailean plikak irekiko dituzte.\nEskaintzak aztertu ondoren, lanak esleituko dira eta, jarraian, hasi egingo dira. Lanak egiteko, 210.344 eurokoa da aurrekontua (BEZa barne), eta amaitzeko epea, 15 astekoa. Hala ere, aurkeztutako eskaintzak kontuan izanda, bai aurrekontua bai lanak egiteko epea murriztu litezke.\nHelburua da Barrenako eraikinean dagoen parke estalia guztiz eraberritzea, baita arkupeak ere. Proiektuan aurreikusten da plaza birdiseinatzea hobekuntza lanen akaberarekin, babesarekin eta euri-uren ebakuazioarekin. Batez ere, azalera horizontalean egingo da lan, estalkiaren pisua gehiegi handitu gabe. Gainera, lan egingo da haurren jolasen zoladura babesteko eta euri-uren saneamendu-sarea hobetzeko.\nPlazaren eta arkupeen azalerak 985 metro karratu dauzka; helburu nagusienetako bat da tokia inpermeabilizatzea azken urteotan antzeman diren hezetasun arazoak eta ura sartzea saihesteko. Aipatutako lanak aprobetxatuz, parkea guztiz eraberrituko da. Horretarako, sarbideak hobetuko dira, baita hiri-altzariak, barandak, argiteria edota jardinerak eraberritu ere.\nIrudian, Barrenako parkea eta arkupeak.\netiketak: Parkea, Arkupeak, Barrena, Lanak


Surik bai? - - Baleike.eus\nMaddi Gallastegi Osa 2021-03-29 07:00\nEguna heze esnatu zen larunbat goizalde hartan, Beran piztu zen sua Endarlatsan barrena zabaldu zenean. Bidasoko suteak lur nafar, lapurtar eta gipuzkoarrak kiskali ditu muga ikusezinetan barrena, dena su eta dena gar. Horrez gain, arratsean hegoak gogor joko omen zuen. Hegoan baina are gogorrago astindu zuen hegoak, Palos de la Fronterako (Huelva) laborarien kokalekua kiskali zuen suak, eta esku hutsik utzi zituen marrubiak biltzeko lanetan zartatutako esku ilunak. Emakume marokoarrek etengabeko bortxa salatu zuten leku berean pizten den bigarren sutea da denbora gutxian, bizirauteko atondutako egur eta kartoizko aterpeez gain, sugarrek 23 urteko gazte baten bizia erre zuten iazko apirilean. Dena su eta dena gar, dena muga eta dena harresi.\nEspainiako hegoaldeko muga esperimentu gune bilakatu da aspaldian, deshumanizaziorik bortitzena nola eragin eredu perfektuaren bila. Gogoan dugu oraindik Tarajalgo hondartzako sarraskia, dikea igerian igaro nahi zuten 15 pertsonen gorpuak aurkitu zituztenekoa Ceutako uretan, Guardia Zibilak lurretik eraso egin ostean. Heriotza ardatz duten nekropolitiken adibide, bizitzak zero balio duen muga horretara eta beste hainbatera Europako aurrekontuaren % 4 baino gehiago bideratzen da. Migrazio kontrolaren industriara eta mugen militarizaziora. Industria armamentistikora eta abar.\nSentitzeko, pentsatzeko eta ekiteko modu dekolonialak egun tokian-tokian eta globalki era askotara jarduten duten egitura eta muga kapitalista, patriarkal, klasista eta arrazistak desnaturalizatzeko eta desegiteko ahalegin erradikal bezain beharrezkoak dira, paradigma eurozentrikoa erreproduzitu nahi ez badugu, eta zibilizazio ordena auzitan jarri.\nGero eta ke gutxiago geratzen da saltzeko, eta, halere, kez estali nahi dizkigute begiak. Zibilizatu VS. Barbaro logika elikatu nahian bonbardatuko gaituzte behin eta berriz; gomazko pilotaz kalean eta irudi bidez medioetan, hiru pintada eta lau kontainer sutan, baina ez digu berehalakoan begirik erreko. Bitartean batzuk tematzen dira gure iragan katoliko eta koloniala goratzen, eta euskaldun esploratzaileen omenez egutegia gorriz orbaintzeko proposamenak egiten, esklabotza eta genozidioa ‘abenturaz’ makillatzen.\nSu guztiek ez gaituzte beti eta beti modu berean erretzen, ordea. Ipar Kurdistanen, 1982ko martxoan, bera barruan zela zeldari su eman zion Mazlum Doganek, eta Diyarbakirreko espetxeko altxamenduaren lehen txinparta izan zen hura. Hiru hamarkada geroago autodefentsa unitateek garai bertsuan kanporatu zuten Deir ez-Zorretik Estatu Islamikoaren azken bastioia. Kawa errementaria Dehak tiranoa garaitu zuen erresistentziaren sinbolo da Ekialde Hurbileko herri askorentzat, eta udaberriaren eta urte berriaren atarian, Newroz egunez su txikiek hartzen dituzte Kurdistango txokoak. Su txikiak itsasargi erraldoi izan daitezkeen garaiotan, guk ere badugu zer ospatu.\nMuga ikusezin eta ikusgarriak, desboteretze ariketak, guztion posizioak bizigarriago egiteko ahuldu beharreko posizioen berrikuspen eta hausnarketa kolektiboak. Dena su eta dena gar. Erraiak erre eta gure errautsetatik birsortuko gara. Harreman kolonialen inguruko begirada gaurkotzen eta aliantzak eta elkartasun sareak osatzen.


2019ko uztailaren 20a, larunbata | Ordua Euskal Herrian 22:18:42\n"Eta iruditu zitzaidan esaldi bat, lapidarioa bezain egiazkoa: hizkuntza txikien eta kultura txikien ikusgarritasuna —hain modan dagoen hitza—, ekosisteman betetzen dugun edo bete uste izan dugun lekua, oso auzitan dago. Arrabola ikaragarria pasatzen ari da gainetik eta horrek eskatzen du erresistentzia heroiko bat, guri ez zaiguna arrotza, entrenatuta gaude, baina hor ikusten dut orain ere euskal kultura».\nXabier Gantzarain @gantzarain | Berria egunkaria @berria\nHotz egiten du Matadeixen, hankak izoztuta dauzkat, eserita nago, Koldo Izagirreren hitzaldia entzuten: Greenwichekoa ez da meridiano bakarra. Kasetean grabatu eta urte luzez autoan ibiliko dut bueltaka gero, auskalo non galdu arte, Jacques Ranciere eta bere disensoa deskubritu baino puskaz lehenago. Domaia da hitzaldi hori inoiz ez argitaratu izana liburu forman. Balio du gaur ere, gaur inoiz baino gehiago balio du, mundua meridiano bakar batek eta presidente bakar batek gobernatzen dutela ematen duenean. Ez dakit non ikusi nuen, Mega telebista katearen albistegiari ateratako argazki bat zen, kaptura bat, pantailazo bat: Donald Trump ari zen hizketan, eta behean hitzak: Donald Trump, Venezuelako presidentea. Hori da gauzak argi esatea. Edo mega-argi.\nKoldo Izagirrek hitzaldi horretan aldarrikatzen zuena, azkar eta gaizki esanda, munduaren ordena naturala bere horretan ez onartzea zen. Nork bere kabuz pentsatzea, zaila bihurtu dena gaur. Jacques Rancière filosofoak tresna bat proposatu zuen horretarako: kontsentsuaren kontra, disensoa, diferente sentitzeko aukera, denok onartu beharko genukeen hori, datuak esate baterako, zalantzan jartzeko modua.\nNi behintzat geroz eta gehiago aztoratzen nau denok onartu beharko genukeen horrek. Esan nezake dotoreago akaso, baina orain ez da hori garrantzitsuena: faxismoa gure ateetan dago. Eta ez dakit nondik hasi...\nOso zeharkako kontu bat da, baina nonbaitetik hasteagatik, beti egin zait harrigarria bere jardunean, arte kritikan eta komisariotzan, hain zorrotz aritzen den batek hain lasai esatea bere jarduna eremu lokalean, nazionalean eta internazionalean gauzatu duela. Leku komun horiek dira izua eragiten didatenak, horiek hain erraz onartzeak.\nBeti egin izan dit grazia, zerbait esatearren, Tabakalerak bere burua Kultura Garaikideko Nazioarteko Zentro gisa definitzea, eta ez ikustea autodefinizio horrek automatikoki bere sintomak azaleratzen dituela, negatiboan.\nUlertzen dut, ulertzen da, akabo ba, kultura garaikidearena, baina ba al dago garaikidea ez den kulturarik? Urteak dira, baina denbora ez da distantzia, Edorta Jimenezek eta Erramun Landak erakusketa zirraragarri bat ondu zutela: Denbora ez da distantzia. Eta han ikasi nuen, harenak neuk irakurtzen ditudanean, Federico García Lorca poeta euskalduna dela, ni baitan, metabolismoz. Begietatik arimara ni baitan berpiztu egiten dela. Eta harrezkero badakit kultura oro garaikidea dela gaur.\nEta arrazoi berberagatik dakit denok, baita bere ziutatetik inoiz atera gabe hainbeste urte iragan eta gero ihes egitea erabaki zuena ere, baina baita bere etxetik inoiz atera gabea ere, den-denok garela geure baitan internazionalak, mundua bat eta bakarra baita. Eta edozein herritako liburutegi publikoa internazionala dela, baina baita liburutegirik gabeko herria ere, bere soilean, bere sotilean. Denok daramagu mundua gure baitan, eta internazionalak gara berez, munduko garen heinean.\nAkordatzen naiz Hiru Trukuren kontzertuetan nola egiten zuen txantxa Ruper Ordorikak, Bob Dylan Euskal Herrian noiz ibili ote zen galdetzen zuenean, estatubatuarrak abesten zuen kantu bateko oso antzeko istorioa jaso baitzuen hirukoteak euskal kantu tradizional batean. Eta akordatzen naiz nola flipatu nuen Jaun Zuriano entzutean, Arturo Erregearen istorioan bezala harritik ateratzen zuelako ezpata.\nOrduan, mundua bat eta bakarra baldin bada, eta istorioak antzekoak mundu guztian, ez dut ulertzen nola dagoen dena oraindik hiru esparru horietan sailkatzeko joera: lokala, nazionala, internazionala. Eta nola jan dugun diskurtso hori batere disensorik adierazi gabe. Eta nola egiten dugun euskaldunok hain erraz, ikusita gainera gure neurria eta artxipelago itxura, beste zatiketa zantar hori, herrikoa vs. nazionala, herrikoa herrirako bakarrik balitz bezala, eta nazionala nazio osoarentzat. Ez dakit zergatik erabiltzen ditugun oraindik hain eskema zaharrak. Bueno, jakin badakit, erosoa da.\nBaina gure tragediaren neurria beharbada Harkaitz Canok azaldu du ongien Argia-n egin zioten elkarrizketan. Neu ere liburu horixe irakurtzen ari naizenez, hona ekartzeko tentazioari ezin izan diot eutsi: «Iván de la Nuezek argitaratu du liburuxka polit bat, Teoría de la retaguardia [Atzeguardiaren teoria], eta esaten du multikulturalismoa saldu digutela globalizazioaren kontrako erreakzio bezala, baina multikulturalismoa izan dela globalizazioaren barruko fase exotikoa, eta hori bukatu da. Eta iruditu zitzaidan esaldi bat, lapidarioa bezain egiazkoa: hizkuntza txikien eta kultura txikien ikusgarritasuna —hain modan dagoen hitza—, ekosisteman betetzen dugun edo bete uste izan dugun lekua, oso auzitan dago. Arrabola ikaragarria pasatzen ari da gainetik eta horrek eskatzen du erresistentzia heroiko bat, guri ez zaiguna arrotza, entrenatuta gaude, baina hor ikusten dut orain ere euskal kultura».\nEta ni ez nago hain seguru erresistentzia heroiko baterako prest ote gauden. Nahiago nuke. Tamalez, internazionalak izateko beste modu bat da urgentea oraindik ere, Arestiren itzulpenekoa.\nArtikulu hau Berria-n argitaratu dute eta CC by-sa lizentzia baliatuta ekarri dugu ARGIAra


Bidaia antolatzaileak | Ayuntamiento de Pamplona\nBisita gidatuak lasterka, bizikletaz eta ibilketa nordikoa eginez. "Gastrotirada" produktua Abentura-plana.\nHizkuntzak: gaztelania, euskara, ingelesa, frantsesa eta alemana.\nDonejakue Bideen inguruko bidaien operadore espezializatua. Turismo erlijiosoa. Coaching esperientziak Donejakue Bidean.\nHizkuntzak: ingelesa eta gaztelania.\nBisita gidatuak, Donejakue Bidea, pintxo eta tapen ibilbideak, Errege Bardea eta enpresendako pizgarriak.\nHizkuntzak: gaztelania, euskara, ingelesa, frantsesa, alemana eta italiera.\nIruñera bisitak, sanferminetako zerbitzu bereziak, ibilbide kulturalak Nafarroan barna eta pintxoen ibilbideak.\nNeurrira egindako bidaien eta luxuzko esperientzien antolaketa eta diseinua (luxuzko ibilgailuak gidari pribatuarekin).\nNafarroa, Euskadi, Errioxa eta Frantzia.\nGastronomia-esperientziak, historia, folklorea, tokiko kirolak, natura, abentura, team building... bertako jendearekin elkarreragiteko. Nafarroa, Euskadi, Errioxa eta Ipar Euskal Herria.\nHizkuntzak: gaztelania, euskara, katalana, ingelesa, frantsesa, alemana, italiera eta errusiera.\nVIP bidaia-paketeak: tokiko gidariek lagunduta, gastronomia-esperientziak, kultura eta paisaiak. Nafarroa, Euskadi eta Errioxa ezagutzeko neurrira egindako irtenaldiak. Bizikleta-ibilaldiak. Sanferminak eta entzierroak.\nHizkuntzak: ingelesa eta gaztelania\nBisita gidatuak Iruñean: Entzierroa, Erdi Aroko Iruña, Hemingway eta Iruña oro har. Txango ohikoak eta pribatuak Nafarroan, Euskadin, Ipar Euskal Herrian, Errioxan eta Aragoin, C sailkapena daukaten Euro6 ibilgailuetan. Taldeak 2 eta 15 lagun bitarte. Ekitaldiak 15 lagunetik 800 arte.\nNafarroako Naturaren Parkea,, Sendaviva Bidaiak\nBidaia-paketeak: ostatua, kultura eta turismo aktiboko jarduerak Nafarroan. Sendavivarako sarrerak. Lekualdatzeak.\nZikloturismoarekin lotuta dauden zerbitzu hartzaileak: errepide, mendi edo Bide Berdeetako txirrindularitza. Diseinu propioaz eta nahieran egindako ibilbideak dituzten pakete itxiak. Txirrindularitza gastronomia eta ondare historikoarekin uztartzen dituzte.\nHizkuntzak: gaztelania, ingelesa eta frantsesa.\nTalde txikien arreta. Txangoak eta bisitak Nafarroan eta inguruetan: natura, historia eta kultura, tradizioak, Donejakue Bidea... Egun erdikoa eta egun osokoa, 2 lagunetik aurrera.


SOLO Album Volumen Dos — Gaztelupeko Hotsak\nHemen zaude: Hasiera → Denda → SOLO Album Volumen Dos\nSolo album volumen Dos Omar Carrascosak grabatua da Madrilgo Camaleon Music Studion eta Santi Fernandezek nahasi eta masterizatua Alcala de Henareseko Santa Rosa Surrounden. Album honen aztarren bila 1999ko Solo album hartara egin behar genuke artista baregaitz eta eklektiko hau identifikatzeko. Zaila zen orduan ere sailkatzea, deserosoa zaio ortodoxiari.\nChema Saiz bere eraginei uko egiten ez dien artista da. Thelonious Monk dakarkigu hasieran Trinkle Tinkle birsortuz, bere No tan largo eta Marketin entzunez kolore eta geometria musikal propioak deskubrituko ditugu, eta amaieran Monk berriro, ariketa zail eta arriskutsuan Crepuscule With Nellie birsortuz. Saizek disonantzietan idatzi du Vals en Dm, azal eta mami berria erantsi dizkio Estaba la pastora herri kantuari eta I'm Confessin That I Love You estandarra ere eduki berriz hornitu du, albumeko piezarik ortodoxoenetako bat izan arren. Bere faktura paregabeari esker, Saizek Monken espiritu bikaina itzultzen digu Introspección-en, eta jazz primitibora eramaten gaitu Ellington-en The Mooche eta Stardust-ekin. Eklektizismoa ederki ageri zaigu Chotis nº 6-ekin eta Saizen eta Mussorgsky konpositore errusiarraren Cuadros de una exposición-ekin. Azkenik, Saizek bere egiten du J.J. Johnson tronboijole iparramerikarraren Lament.\nSolo Album volumen Dos hondorik ez duen gogamen batek egiten duen bilaketaren kapituluetako bat da, birtuosismoz betea, arriskuari inoiz ihes egiten ez diona, eraikia desmuntatzen duena berriro eraikitzeko eta izan zenari zentzu berria emateko. Chema Saiz gitarrista bakana da, aurreiritzirik edo etiketarik gabekoa, konposizio bakoitzean hizkera bat asmatzen duen sortzailea ausarta, dardara eragilea sentitzen duen eta sentitu nahi duen edonorentzat. Egun, estatuko jazzaren ahotsik berezienetakoetan daukate askok.


Anesvad.tv, sareko telebista katea — CodeSyntax - Interneten adituak\nAnesvad.tv, sareko telebista katea\nEgoitza Bilbon duen Gobernuz Kanpokoaren Erakundearen telebista kanala sortu berri dugu. Bertara igotzen dabiltza sortzen dituzten bideo guztiak, euren komunikazioa lantzeko era berri batean.\nOrain gutxi plazaratu dugun Anesvad.tv bideo-plataforma Plone eta Plumi erremintak erabiliz garatu dugu. Plone gure ohiko CMSa da, eduki ugari kudeatu behar dituzten webguneentzat erreminta egokia. Plumi aldiz bideoak partekatzeko eta komunitatea sortzeko Ploneren gainean eraikitako erreminta da.\nAnesvad.tv-ra hainbat bideo-formatu karga daitezke: flv, avi, mp4, swf eta abar. Kargatzen duguna kargatuta, automatikoki mp4 formatura pasatzen du, baita OGV formatu librera ere (HMTL5-ekin bateragarria). Bideoaren player-erako Flowplayer darabilgu.\nTelebista kanal honetan hirugarren munduko biztanleen osasuna hobetzeko beraien ekimenen berri ematen dituzte, tartean Proyecto Habla delakoa, mugikorrekin bertako jendeari grabatutako bideoak. Igotako material guztia gaiaren, herrialdeen eta motaren arabera sailkatua dago.\nGKE honen estrategia zabalago baten barruan kokatzen da Anesvad.tv webgunea. Izan ere, Anesvad-ek era berezituan landu nahi du sarea, Anesvad.tv eta bere webguneaz gain sare-sozialetan ere badabiltza era aktiboan elkarrizketak mantenduaz (horra Facebook-eko orria edota Twitterreko erabiltzailea).


Eusko Labeldun sagardoaren lehendabiziko uzta. - Sagardoaren Lurraldea\nEusko Labeldun sagardoaren lehendabiziko uzta.\nMai 30, 2011 Sailkatu gabea 0 comments\nProzesua “luze” gisa definitu ostean, pasa den maiatzaren 26an Adunako Aburuza sagardotegian Eusko Labeldun sagardoaren lehendabiziko uzta aurkeztu zuten. Bertan, Eusko Label sagardogileen bozeramailea den Hur Astarbek, Bizkaiako Sagardogileen Koordinatzailea den Ainhoa Egiak, Kalitatea Fundazioko sustapeneko zuzendaria den Alazne Uribarrik, Kalitatea Fundazioko zuzendari nagusia den Amaia Luquin-ek, Gipuzkoako Foru Aldundiko Nekazaritza Saileko diputatua den Rafael Uribarren-ek eta Nekazaritza ets Landa Garapeneko sailburuorde den Jose Luis Andak, zuku honek izango dituen ezaugarriak ezagutara eman zituzten.\nProiektu honen arduradunek azaldu bezala, sagardo honen berezitasun nagusia bertako sagarrekin bakarrik ezkoiztua izan dela da. “100 sagar barietate ezberdinen artean, sagardogile bakoitzak bere elaboraziorako onena den nahasketa aukeratzen du. Honek Eusko Labeldun sagardo ezberdinak dastatzeko aukera emango digu. Halere, 2010ko uztako sagardoa usain gozokoa, fruta zaporekoa eta garraztasun puntu batekoa da” Hur Astarbek azaldu zuen bezala.


Badatoz Abantoko Aratusteak!\nMeatzaldeko Harrigorria 2019/02/11\nMartxoaren 2an Gallartako Aratusteak ospatuko dira, eta Martxoaren 9an, berriz, Sanfuentesen. Honako egitaraua prestatu dute Meatzaldeko Harrigorria dantza-taldeko kideek: Gainera, Otsailaren 25ean eta Martxoaren 4an, "Mozorro tailerra" antolatu dute norberak bere mozorroa egiteko ...\n25 urteko ibilbidea ospatzeko ikuskizuna aurkeztuko du Verdini konpainiak\nKonpainiaren 25 urteak ospatzeko "Nire, zure, gure Verdini: 25 urte" ikuskizuna aurkeztuko du Verdini dantza konpainiak igande honetan. Isabel Verdini zuzendariaren eta dantza taldeko dantzarien arteko elkarrizketetatik sortu da emanaldi berria. Hogeita bost urteko ibilbidean zehar aurkeztu dituzte...\nDantza-gidari ikastaroa Patxi Perezen eskutik\nLarunbat honetan hasiko da Soinuenea fundazioak, Patxi Perezen gidaritzapean, antolatu duen dantza-gidari ikastaroa. Antolatzaileek azaldu digutenez behar edo falta batetik sortu da formazio hauek antolatzeko ideia, "Erromeriak antolatzen hasi eta dantzaldi horiek gidatzeko pertsonak falta zi...\nBeasaingo Inauterietako dantza-desfile herrikoia prestatzeko entsegu irekiak\nOstadar Dantza Taldea 2019/02/05\nUrtero legez, Inaute larunbatean (martxoak 2) dantza-desfile herrikoia eskainiko dugu kaleetan zehar. Azken urteetan bezalaxe, aurten ere, dantza-taldeak herritarrak zein interesatuta dauden guztiak bertan parte hartzera gonbidatzen eta animatzen ditugu. Helburu nagusia Beasaingo herria in...\nLuis Mari Lopez de Goikoetxea: "Altsasuko gazte batentzat bizitzako festa garrantzitsuena da Santa Ageda"\nGaur, Santa Ageda egunez, Altsasuko kintoak zortzikoa dantzatzen hasiko dira. Berrogei urtean aritu da Luis Mari Lopez de Goikoetxea herriko gazteei zortzikoa erakusten, orain ardura beste batzuek hartu badute ere entsegu guztietara hurbildu da. Dantzaria, dantza-maisua eta herriko saltsa guztietak...\nZergatik atzeratu dira aurten inauteriak?\nAurtengoan ohi baino beranduago ospatuko ditugu inauteriak . Otsailaren 28an izango da Ostegun Gizena eta martxoaren 5ean Inaute Asteartea. Nolatan horren berandu? Inauterietako datak Aste Santuetako igandearen edo Pazko-igandearen arabera finkatzen dira. Garizuma, berrogei eguneko baraualdi kr...\nErrusiako frontean soinua eta panderoa jo eta dantzan\nHorra lehen mundu gerrako argazki bitxi bat. Negu gorriak harrapatu zituen gudan errusiar eta alemaniarrak eta gorriak ikusi zituzten. Baina unerik okerrenean ere izaten da dantzarako beta.\nOberena: Azpilagañako ezpata-dantza\nOberena dantza taldeak pasa den Eguberrietan Iruñeko Azpilagaña auzoan ezpata-dantza berria plazaratu du. Abenduaren 23an, Olentzerorekin kalejira egin eta ezpata-dantza estreinatu dute. Oberenako dantzariek urteak daramatzate Olentzeroren kalejiran ateratzen, baina modua aktiboago batean ateratz...\nIkusi bideoa →\nUrdiñarbe: maskaradak 2019 godalet-dantza\nAurtengo maskaradetako lehenengo emanaldian dantzatutako godalet-dantza. Urtarrilaren 6an hasita, Urdiñarbeko gazteak herriz herri dabiltza astebururo maskaradak eskaintzen. Irudietan lehenengo emanaldi hartan, Urdiñarben egin zuten arratsaldeko saioko irudiak dituzue, godalet-dantza dantzatzen i...\nPiornal: Jarramplas 2019\nExtremadurako Piornal herrian "Jarramplas" zigortzen dute. Urtero bi herritar aukeratzen dituzte Jarramplas gorpuzteko. Bata San Sebastian egunaren bezperan irteten da eta bestean San Sebastian egunean. Danborra joaz herrian barrena ibiltzen da Jarramplas, bere gorputzak ahal duen arte. Izan ere ...\nAltsasu 2017 Santa Ageda\nGaur Santa Ageda eguna ospatuko dute Altsasuko kintoek. Errege egunean, urtarrilaren 6an zozketatzen dira errege-erregina eta ordezkoak Altsasuko kintoen artean. Lau gazte horiek izaten dute Santa Ageda antolatzeko ardura. Ospakizunak bost egunez luzatzen dira eta lehen egunean, otsailaren 5ean dan...\nKarkara: 2019/02/06 Mirari Azkune, Aintzane eta Lutxurdio trikitilariek saioa eskainiko dute Aristerrazun\nOarsoaldeko Hitza: 2019/02/06 Eskaintza hirukoitza egingo du Soinueneak, asteburuan\nOarsoaldeko Hitza: 2019/02/08 Baloi eta jauzien korapiloa\nNoticias de Navarra: 2019/02/07 Los 54 quintos y quintas de Altsasu obtienen 20.994 € para celebrar Santa Águeda\nNoticias de Alava: 2019/02/08 Amurrio nombra Guk de oro a Aiara dantza taldea\nErran: 2019/02/02 Inauterietako zorrak kitatzeko eguna otsailaren 2an izanen dute Iturenen\nIrutxuloko Hitza: 2019/02/03 Mailuak astindu dituzte Parte Zaharrean\nIrutxuloko Hitza: 2019/02/01 Jaizkibel konpainiaren lana aitortuko dute\nIrutxuloko Hitza: 2019/02/03 Kresalako inude eta artzainen jaia, iruditan\nTxintxarri: 2019/02/01 Dantza, hotzari aurre eginez\nUztarria: 2019/02/02 Areto dantzek eta gerri mugimenduek hartu dute Sanagustingo dantzalekua\nGuaixe: 2019/02/08 "Neskak gonbidatzen lehenengo kintoak izan ginen"\nGuaixe: 2019/02/06 Kintoek 21.000 euro jaso zituzten\nGuaixe: 2019/02/06 Kintoak zortzikodromoan\nGuaixe: 2019/02/06 Altsasuko kintoen zortzikoa\nGuaixe: 2019/02/05 Altsasuko kintoen zortzikoak hasi dira\nGuaixe: 2019/02/05 Kintoak eskean eta dantzan\nGuaixe: 2019/02/05 Kintoak Altsasuz jabetu dira\nGuaixe: 2019/02/05 Altsasuko kintoek udaletxean hasi dute opil bilketa\nOstadar Dantza Taldea on Inauteriak 2019 oinarrizko egutegia\n2019/02/05 Gehiago irakurri →


Mikel Larrañaga aizkolariak hirugarren egin du Ramon Latasa Aizkora Sarian | El Diario Vasco\nAzpeitiaMikel Larrañaga aizkolariak hirugarren egin du Ramon Latasa Aizkora Sarian\nJoan den igandeko parte hartzaileak. Larrañaga, ezkerretik eta goitik hasita laugarrena. / IBON ERRAZU\nSunbillan egin zen proba eta bost bikotek parte hartu zuten\nMIREIA GALARZAAZPEITIA. Miércoles, 14 agosto 2019, 00:41\nJoan den igandean, hilak 11, Ramon Latasa zenaren oroimenezko aizkora sariaren 18. edizioa jokatu zuten Sunbillan (Nafarroa). Bost bikote lehiatu ziren bertan: Iker Vicente eta Ruben Saralegi, Ugaitz Mugertza II eta Julen Alberdi Txikia IV, Mikel Larrañaga azpeitiarra eta Eneko Otaño, Joseba Otaegi eta Aitzol Atutxa eta Xabier Orbegozo Arria V eta Jon Rekondo.\nLehen postua Vicente eta Saralegik lortu zuten; izan ere, hamar kanaerdiko eta sei 60 ontzako enbor ebakitzeko 28 minutu eta 38 behar izan zituzten. 43 segundu gehiago behar izan zituzten Mugertza II.ak eta Txikia IV.ak proba amaitzeko, eta, horrenbestez, bigarren postua lortu zuten. Hirugarren sailkatu ziren Larrañaga eta Otaño, 00:30:14ko denborarekin, eta laugarren Otaegi eta Atutxa, hirugarrenak baino zazpi segundu geroago amaituta. Bosgarren, berriz, Arria V eta Rekondo sailkatu ziren (00:32:04).\nDozenaka lagunek bisitatu dute Basazabal Jauregia Andramaixek tarteko, gaueko autobus zerbitzu bereziak


Elduaienetik Urte Berri On!\n2019/12/19 Elduaien eskolak\nUrtero bezala, 2019an zehar ere milaka lagun izan zarete gugan konfiantza izan duzuenak, denon artean eta, batez ere, zuei esker egiten baitugu Elduaien, hizkuntzak hitzak baino gehiago diren tokia. Hizkuntza bat ikasten dugun heinean ilusioa, irribarreak eta emozio ugari partekatzen ditugulako egunero, une oro.\nHorregatik eta horrela izaten jarrai dezan, lanean jarraituko dugu hastera goazen urte berri honetan ere, betiko ilusio eta lanerako grinarekin. 2020an, Elduaienek hizkuntzak hitzak baino gehiago den tokia izaten jarrai dezan. Eta elkarren bidelagun izan gaitezela, noski.\nGabonak gabon, hizkuntzak hizkuntza, zoriontsu izan zaiteztela.


Miren Lazkanori egindako elkarrizketa Rioko Munduko txapelketako finalerdian parte hartu eta gero - basqueteam\nMiren Lazkano piraguistaren adierazpenak Rio de Janeiroko Munduko txapelketan finalerdiak jokatu eta gero.\nMirenek ez du finalerako pasea lortu, 25. bukatu baitu finalerdian. Zirkuitu zorrotzean 2 puntuko 5 penalizazio izan ditu, 2, 6 , 10, 12 eta 19. ateetan. 148.12 (+33.92) markak, ez dio finalean lehiatzeko aukerarik ematen.\nBasque Team eta Gazteaukera atariarekin Rio 2016ra\nGazte Olimpic Team lehiaketak zortzi blogari aurkitu nahi ditu 2016ko udan Rion jokatuko diren kirol jardueren testigantza eman dezaten. Lehiaketan parte hartzeko, “Euskal Selekzioak 10 domina eskuratu ditu Olinpiar Jokoetan” delako gaiari buruzko idazlana edo bideoa bidali behar da Gazteaukera webgunearen bidez. Lanak aurkezteko epea: 2015eko urriaren 15etik abenduaren 15era. Ekimen honen bidez euskal gazteei […]


Harrerak baditu milaka aurpegi - Bizkaiko Hitza\nHarrerak baditu milaka aurpegi\n2018, urriak 26 Albisteak, Asteko Gaiak, Bizkaia, Gizartea 487\nUdan zehar hainbat izan dira Bilbora heldutako migranteak, eta oraindik ere pertsonen fluxua ez da eten. Bidaia luzea abiatu zuten aspaldi; bi, hiru, lau urtetan luzatzen den odisea. Haietako asko itsasartea gurutzatu berri heltzen dira Bilbora; ekainaren 28an Termibuseko geltokira heldu zen autobusekoak bezala. Gurutze Gorriak txandal beltz berdina ematen die guztiei, eta horiek soinean topatu zituen Bilboko Ongi Etorri Errefuxiatuak plataformako kide batek, noraezean. Haietako askok ez zekiten non zeuden ere. Orduan hasi zen harrera auzoen dinamika.\nMigrante guzti horiei harrera duin bat egitea izan da dinamikaren helburua. Horretarako Bilboko eta inguruetako jendea antolatzea lortu dute, eta, hiru hilabetetan zehar, administrazioek eta gobernuz kanpoko erakundeek zituzten hutsuneak agerian utzi dituzte. Lehenengo autobus horretan heldutako jendearentzat bi espazio zabaldu zituzten: Karmela eta eliza bat. Aldi berean, Gurutze Gorriarekin eta instituzioekin harremanetan jarri ziren, zein baliabide zeuden ikusteko. Azkar konturatu ziren, ordea, ez zegoela baliabiderik. Presioaren bideari ekin, eta Gurutze Gorria neguko azpiegiturak martxan jartzera bultzatu zuten: berrogei loleku eskaini zituzten, baina dutxarako aukerarik gabe. Hori nahikoa ez zela eta, instituzioek 170.000 euro jartzea onartu zuten. Horren ondorioz, Gurutze Gorriak Montañoko ostalaritza eskolako gimnasioa zabaldu zuen: 88 pertsonarentzako tokia.\nMontañon soilik gaua pasatzeko aukera dute migranteek hiru gau gehienez, eta jateko, esnea eta gailetak baino ez dizkiete ematen. Eguna kalean igaro behar izaten dute beraz, eta batez ere Flemming plazaren inguruan egoten dira.\nLehen hiru egunak igarota, lotarako ere kalean geratzen dira. Harrera saretik azaldu dutenez, migrante gehienek bere bidaiarekin jarraitu nahi duten arren, hiru egun baino gehiagoko egonaldiak behar dituzte: batzuek dirua behar dute eta haien herrialdetik bidali arte itxaron beharra dute; beste batzuk asilo eskatzaileak dira eta prozesu horrek luze jotzen du. Eta badira bere bizi proiektua Bizkaian eraiki nahi dutenak ere. Guzti horiek kalean geratzen zirela eta, Atxuriko saskibaloi kantxetara bideratu zituzten harrera sarekoek, hasieran. Han abiatu zen dinamika: elizak afaria prestatzeko toki bat utzi zien, baina, egoera larriagotzen ari zela ikusita, Bilbo Zaharreko auzokideak hasi ziren antolatzen. Momentu gorena izan zen hura, 150 pertsona baino gehiago egon baitziren Kultur Etxean lo egiten.\nAitzitik, sareko kideen hitzetan haien helburua ez da izan instituzioen hutsuneak estaltzea, baizik eta egoeraren salaketa publikoa egitea eta arrazismoari eta xenofobiari aurre egitea. Hala, salaketarekin tartekatu dute beti haien jarduna, eta hamaika ekintza egin dituzte pertsona migranteekin batera: salaketa gosariak, kalejirak, kotxe martxak… Bilbo Zaharretik Santutxuko Karmelara joan ziren migranteak, eta hortik, Deustuko Erriberako Bizinahira. Auzo guztietan batu da jende berria sarera, eta, elkarlanaren bidez, lortu dute pertsona horiei ostatu ematea. Urriaren 14an, baina, kalean geratzen zirela jakinarazi zuten; deszentralizazio prozesu bat jarri zuten martxan.\nSarea herrietara zabalduz\nEgoera saretuz eta beste herrietako jendearekin harremanetan jarriz, bestelako alternatibak jarri zizkieten mahai gainean ordura arte artatu zituzten migranteei Bilboko harrera auzoetako kideek: aukera egonkorragoak, eta baldintza hobeak. Talde txikiagoetan antolatuz, mota eta espresio guztietako proiektuak sustatu dituzte: instituzionalak zein herritarrak, diputazioaren erakinak zein eraikin okupatuak erabiliz. Elkartasunak hamaika aurpegi hartu ditu. Asilo eskatzaile gehienak CEAR elkarteak Oñatin (Gipuzkoa) kudeatzen duen eraikin batera eraman dituzte. Gainontzekoak, herrietan sortutako proiektuetan murgildu dira.\nHorien artean, Gernika-Lumoko eta Arrigorriagako egitasmoak dira esanguratsuenak. Herri mugimenduek eta Ongi Etorri Errefuxiatuak-eko taldeek bat egin dute tokiko gazte asanbladetako kideekin, eta okupazioaren bidez sortutako proiektu autogestionatuetan aurkitu dute ostatu errefuxiatuek. Alta, harrera auzoetako kideek gogoratu dute errealitatea ez dela aldatu: oraindik ere asko direla kale gorrian bizi direnak.\n“Bilboko dinamika beste eskualdeetara zabalduko zela entzun, eta lanean hasi ginen”, azaldu du Asier Arejita Busturialdeko Harrera Sareko kideak. Hasieran Bermeon saiatu ziren zerbait antolatzen, baina azkenean, proiektua Gernikan loratu zen. Bertan egindako batzar ireki batean, gazte asanbladako kideek herriko plazan okupatuta duten blokea eskaini zuten. Hala, Astrako, Ongi Etorri Erefuxiatuak-eko eta herriko beste mugimenduetako kideek bat egin zuten dinamikarekin, eta guztien artean hamar migrante hartzea erabaki zuten.\nGernika eta Arrigorriaga\nAstebete daramate Gernikan, eta, beharrizanen arabera, zenbait txanda antolatu dituzte. Migranteek eguna Astran ematen dute. Han, janaria prestatzeko eta zenbait ekintza egiteko aukera dute. “Haiek oso pozik daude, eta ez harrerarekin bakarrik; etxea oso egoera onean dago”. Dinamikak kontzientziazioa zabaltzeko aukera eskaini diela dio Arejitak. “Askotan badirudi jendeak paso egiten duela gai honetaz, baina laguntzeko gogoa duen jende asko dagoela ikusi dugu; honelako proiektuen bidez laguntza guzti hori bideratzea lortzen da, espazio oso anitzak eratuz”.\nArrigorriagan ere antzeko esperientzia bizitzen ari dira. Gazte Asanbladak bazuen Bilbon sortutako dinamikaren berri, eta Ongi Etorri Errefuxiatuak-eko kideak murgilduta zeuden dinamika hartan. “Hamar pertsonako talde bat epe luzerako hartzea proposatu ziguten, eta horretarako lanean hasi ginen”, kontatu du Ainhoa Gorrotxategi Arrigorriagako harrera sareko kideak. Bi eragileak batu, herrian batzar ireki bat antolatu, eta lantaldeak osatu dituzte. Obra lantaldea eraikinean beharrezko lanak egiteaz arduratu da; dutxak eta sukaldea, adibidez. Hornikuntza lantaldeak materialak lortu ditu; hasi oheetatik, eta sukaldeko tresnetaraino. Beste talde batek elikadura iturriak topatu ditu, herriko dendekin eta hainbat kooperatibarekin harremanetan jarrita.\nHarrera talde bat ere sortu dute, lehenengo asteetako integrazio prozesua zehazteko: “Oso garrantzitsua da. Sei hilabetez egongo dira gurekin. Momentuz, nahiko gainean gaude”. Hala ere, denborarekin migranteek autonomia izatea da helburua, eta euren kabuz antolatzea. “Bilbotik urruntzeko beldur ziren, baina apurka herria ezagutzen ari dira eta integrazioa gertatzen ari da. Espazioarekin oso gustura daude eta herriko gazteak ezagutzen hasiak dira. Aspaldi ez zuten geldi eta lasai egoteko aukera”. Orain herriko baliabideak migratzaileen eskura jartzeko lanean ari dira: “Liburutegia, kiroldegia… beste edozien auzokide bezala aritzeko aukera izan behar dute”.\n+ “Ez dugu nahi udakoa gure ‘Aquarius’-a bihurtzerik”


Harreman justu eta parekideetan oinarritutako lan harreman eredu berri baten beharra dugu | LAB SINDIKATUA\nEkintza Soziala Harreman justu eta parekideetan oinarritutako lan harreman eredu berri baten beharra dugu\nHarreman justu eta parekideetan oinarritutako lan harreman eredu berri baten beharra dugu\nGehienentzat ezaguna ez bada ere, igande honetan emakume eta gizonen soldata berdintasunaren aldeko eguna da. Egun honen leloak aipatutako berdintasuna, oraindik ere, lortzetik oso urrun gabiltzala erakusten dute datuek tamalez. LABek lan harreman eredu berri baten beharra azpimarratu nahi dugu. Emakume eta gizonen arteko harreman justu eta parekideetan oinarritutakoa. Gaurko menpekotasunezko harremanak gaindituz, lanaren ikuspegi integrala bermatu eta ematen den sexuen araberako lan banaketarekin bukatuko duena.\nEmakume eta gizonen soldaten arteko arrakala ez da gauza berria, baina kezkagarriena arrakala honek krisia hasi zenetik izan duen igoera da. Nafarroako kasuan, gizonezkoek, 2008an, urteko bataz bestekoz, emakumeek baino % 38,6a gehiago kobratzen zuten. 2012an aldiz (2012koak baitira INEk aurkeztutako azken datu ofizialak), % 42a gehiago kobratzen dute.\nEta datu hauek EAEra ekarrita, aldea % 29,9koa izatetik %34,8koa izatera pasa dela ikus dezakegu.\nSoldata-egituraren urteroko inkesta. Urteroko batazbesteko irabazia (eurotan). 2008-2012 seriea\nEmakumeen soldata %36,2 igo beharko litzateke gizonen soldatarekin parekatzeko\nAurreko urteko ekainean INEk kaleratutako azken datuetatik, 2012ko datuetatik alegia, hurrengoa ondoriozta daiteke:\nAraba, Bizkaia eta Gipuzkoan, emakumeen urteko soldata gordina 7.771 euro gutxiagokoa izan zen, bataz bestez, gizonezkoen urteko soldata gordinarekin alderatuz. Ondorioz, emakumeek %34,8a gehiago irabazi beharko lukete bere lankide gizonezkoen soldata berdina jasotzeko.\nNafarroaren kasuan, emakumeek, bataz bestez, 8.170 euro gutxiago jaso zuten gizonezkoekin alderatuz. Beraz emakumeen soldata gizonen soldatari parekatzeko %42a igo beharko litzateke.\nBi datuak kontuan izanda, ozen esan eta salatu dezakegu, Hego Euskal Herrian, gizonen urteko soldata gordina, emakumeena baino 7.852 euro gehiagokoa dela. Edo beste modu batean esanda, emakumeen soldata % 36,2an igo beharko litzatekeela, bataz beste, gizonezkoen soldatari parekatzeko.\nSoldata arrakalaren definizio ofizialera joko bagenu, lan egindako ordu bakoitzagatik jasotzen den irabazi ezberdintasuna neurtu beharko genuke. Lan ordu bakoitzagatik jasotakoari erreparatuz (beti ere soldatapeko lanaz ari garela), EAEn gizonek, bataz bestez, ordu bakoitzeko, emakumeek baino %25,1a gehiago irabazten dute. Nafarroan gizonen eta emakumeen arteko aldea %29,3koa delarik. Ondorioz, Hego Euskal Herrian gizonek egindako lan ordu bakoitzagatik, emakumeek baino %25,9a gehiago irabazten dute.\nSoldata arrakala emakumeek, jendartean zein lan munduan, pairatzen duten diskriminazio estrukturalaren adierazlea\nEmakume eta gizonen soldaten arteko arrakala, gaurko sistema kapitalista patriarkalak ezarri duen sexuen araberako lan banaketaren ondorioetako bat baino ez da. Emakumeoi zaintza eta etxeko lanak egotzi zaizkigu, emakumeen lan merkaturatzea oztopatu, eta era berean lan merkatu horretan aitortza eta maila baxuagoko lanetara bideratu gaitu. Oraindik ere emakumeak gara, lan merkatuan lan baldintza prekarioenak eta ezegonkortasuna pairatzen dugunak. Lanaldi partzialen % 82,3a guk betetzen dugu, eta gure behin behinekotasun tasa %25,9koa da gizonezkoena % 18,5ekoa denean. Soldata ezberdintasuna ez da beraz emakumeok lan munduan jasaten dugun diskriminazio bakarra.\nAurrekoa gutxi balitz, aspalditik pairatzen dugun egoera hau, krisiaren testuinguruan eta aitzakipean eman diren langileon kontrako erasoekin bereziki larriagotu egin da. Oro har, langileen soldaten aurka patronala burutzen ari den ofentsibak, azken lan erreformak ezarri duen lan harremanen erabateko desoreka eta negoziaketa kolektiborako eskubidea guztiz baldintzatu izana, emakumeon egoerak okerrera egitea ekarri du.\nGaur egungo diskriminazioekin amaitu, eta soldatak parekatzeko neurri eraginkorrak ezarri beharrean, soldaten aurkako ofentsiban sakontzea erabaki dutela ikusten ari gara. Lehiakortasuna lan kosteen murrizketan oinarritzea erabaki dute, bide horretan soldatak erasotuz. Pobreziaren etengabeko hedapena ari da ematen, eta ezberdintasun sozialak gero eta handiagoak dira. Egoera orokorra hau izanik, emakumeon egoera jasanezina da kasu gehienetan. Gure soldatekin eta lan baldintzekin pobreziara kondenatuak izaten ari gara.\nBien bitartean EAEko emakume eta gizonen berdintasunerako legeak hamar urte\nGaur, otsailak 18, EAEko emakume eta gizonen berdintasun legeak hamar urte betetzen ditu. Orain hamar urte, positiboki baloratu genuen sindikatutik behingoz berdintasun lege bat martxan jarri izana, baina era berean, nahiko eszeptikoak azaldu ginen, bertan arautzen ziren ekinbide gehienak jarrera boluntaristetan oinarritzen zirelako, betebehar konkretuak eta argiak ezarri beharrean.\nEta tamalez, gure susmoak egi bihurtu dira. Legeak, bere 36. artikuluan, esaten du euskal erakunde publikoek emakume eta gizonen arteko aukera berdintasun erreala eta eraginkorra lortze aldera, beharrezkoak diren baldintzak bultzatuko dituztela. Horretarako, lan munduan sartzeko aukera berdintasuna, eta lan baldintzetan zein soldatetan berdintasuna lortzeko, neurriak bultzatuz.\nHamar urte eta gero egoera ez da aldatu, eta larriena dena, okerrera egin duela erakusten dute gaur plazaratutako datuek. Lege honen baliagarritasuna kolokan jartzen dute datuek, baina ez datuek bakarrik. Lege honek egungo lan harreman eredu bera, eta eredu honen ondorioz ematen den sexuen araberako lan banaketa, auzitan ez jartzeak, legeak duen galgarik garrantzitsuena da. Gaur egungo lan harreman eredua irauli gabe, emakumeok ez dugu berdintasunean aurrera egiterik.\nHortaz, lan harreman eredu berri baten beharra azpimarratu nahi dugu. Emakume eta gizonen arteko harreman justu eta parekideetan oinarritutakoa. Gaurko menpekotasunezko harremanak gaindituz, lanaren ikuspegi integrala bermatu eta ematen den sexuen araberako lan banaketarekin bukatuko duena. Soilik horrelako lan harreman eredu batekin lortuko dugulako emakume eta gizonen soldaten arrakalarekin behingoz bukatzea.


Udal espazioak ixteko erabakia hartu du Udalak - Beasaingo Udala\nArgitaratua: 13 Martxoa 2020\nOsasun eta Hezkuntza sailek hartutako erabakien ondotik eta hauen gomendioei jarraiki, Udal espazioak eta egoitzak 15 egunez ixteko erabakia hartu da koronabirusa hedatzearen aurkako babes neurri gisa\nOsasun sailak, Osakidetzak eta Hezkuntza sailak azken orduetan COVID-19 koronabirusak EAEko lurralde osoan izandako aurrerapenaren aurrean eta ikastetxe-jarduera presentziala aldi baterako eteteko hartutako erabakiaren ondorioz, Beasaingo Udalak bere ardurapean dauden udal azpiegituretan eskaintzen den zerbitzua eteteko erabakia hartu du.\nHonela bada, Igartzako Monumentu Multzoa, Antzizar kiroldegia, Usurbe antzokia, Loinatz Musika Eskola, Loinatz Udal Euskaltegia, haurrentzako jolas tokiak, Urbieta arte plastikoen zentroa, Ikasgela, Udal biblioteka eta Hizkuntza Errefortzurako espazioak itxiko dira bihartik aurrera, martxoaren 13tik aurrera. Era berean, gaixotasunaren aurrean ahulezi egoera nabarmenena duten adineko pertsonen babes neurri gisa, Aranealde erretiratuen egoitza ere itxi egingo da. Etenaldi honek 15 eguneko iraupena izango du.\nUdal esparrurako emandako gomendioen arabera, aldi baterako, koronabirus –COVID19- infekzio kasuen ondorioz eta infekzio-kopuruak gora egingo duela aurre ikusita, babes neurri gisa eta oro har adineko herritarrak babesteko xedez, jende pilaketak ematen diren espazioetara ez joateko gomendioa egin da.\nBeasaingo Udalari dagokion esparruan, erikortasuna duten adinekoak udaleko etxeko arreta-zerbitzuen edo kultur- eta gizarte-zerbitzuen erabiltzaileak dira askotan, eta haiek dute arriskurik handiena infektatzen badira. Hori dela eta, oso garrantzitsua da adinekoei babesa ematen dieten oinarrizko kolektiboak ere babestea. Bereziki haurrak birusaren eroale direlako eta adineko pertsonak kutsatu ditzaketelako. Hori horrela udalak bere babes neurriak abian jarri ditu; bereziki garbitasun zerbitzuak areagotu eta indartu ditu udaletxean eta udal langileen artean.\nProposatzen diren gomendio hauek lehendik ere koronabirusa prebenitzeko herritar orori zabaldutakoei batu zaie; eskuak sarri garbitzea ura eta xaboiarekin, eztul edo doministiku egitea ahoa estalita besaurrearekin edo mukizapi batekin eta ondoren zakarrontzira bota, eta sukarra edo edozein sintomaren aurrean (arnasa, eztula, …) 900 203050 deitu.


EUROCAMPUS KULTUR ELKARTEA - Foro Derechos Humanos\nEUROCAMPUS KULTUR ELKARTEA\nAste honetan Eurocampus kultur elkartea aurkezten dizuegu, 1995. urtean europar gaietan aditu ziren zenbait ikasle eta profesional gaztek sortu zuten irabazi asmorik gabeko erakundea. Erakundea unibertsitate komunitateak bereziki eta, orohar, gure gizarteak Europar Batasunaren inguruan zuen ezagupen maila eskasa eta informazio hutsuneak zirela eta sortu zen.\nErakundearen xede nagusiak europar integrazio prozesua azaltzea eta hiritarrei eta, bereziki, unibertsitate komunitateari, europar errealitatea eta Europar Batasunak eskaintzen dituen aukerak, gehienbat, hezkuntza, trebakuntza, zientzia, ikerketa eta enplegu esparruetan, gerturatzea dira.\nGure erakundearen bestelako xedeak lirateke:\nGiza eskubideak, baloreetan oinarritutako hezkuntza, bakearen kultura eta oinarri demokratikoak sustatzea;\neuropar aniztasun kulturala sustatzea;\neuskal kulturaren ezagutza atzerrian sustatu eta bultzatzea, batez ere Europan, euskararen hedapenari, Euskal Autonomia Erkidegoaren barrukaldean zein kanpoaldean, arreta berezia eskainiz;\neuropar erakundeek hiritarrei eta, bereziki, gazteei, ematen dizkieten aukerak hedatzea;\npertsona, kultura eta herrien arteko elkartasun eta elkarlanaren alde lan egitea;\nezagutzaren Europa lortzera bideratzen diren ekimenak lagundu eta sustatzea eta, azkenik, Euskal hiritaren artean, eta bereziki gazteriaren artean, kultura zientifikoa jendarteratzea.\nEurocampus Kultur Elkarteak, 1995an sortu zenez geroztik, europar integrazioaren garapenaren aldeko jarduera zabala izan du. 1995. urteko urritik Eurocampus aldizkaria argitaratzen dute, europar informazioari buruzko argitalpen aintzindaria Euskadin. Era berean, hiruhilero argitaratzen den ±18 Presta Ezazu Zure Etorkizuna aldizkarian ere parte hartzen du. Hau, 16 eta 19 urte bitarteko gazteei bideratutako aldizkaria da eta hezkuntza gaiak jorratzen ditu.\nEurocampusek garatu izan duen beste ekintza bat 1998an garatu zen eta PRINCE informazio eta hedapen erkidego-programari atxikituta zegoen ‘Tú eres Europa’ ekimena izan zen. Aipatu programan 9 de Mayo Kultur Elkarteak eta Donostiako Centro de Estudios Europeos-ek ere parte hartu zuten.\nGure erakundeak 2007an Erromako Itunaren 50. urteurrena jendarteratzeko Europar Parlamentuak diruz lagundu zuen Iacobus ekimenaren antolakuntzan ere parte hartu du.\nEra berean, 2013. urtean zehar, Euskal Autonomia Erkidegoan garatu den Europame ekimenean hartu du parte. Hau, Europar Parlamentuak diruz lagundu duen ekimena da eta aurten izango diren europar hauteskundeetan partehartzea sustatzea eta europar hiritar aktiboak sustatzea izan du helburu nagusia.\n1997. urtetik Eurocampus Kultur Elkartea Nazioarteko Europar Mugimenduaren sortzaileetako bat den Eurobaskeko (Europako Mugimenduaren Euskal Kontseilua) eta Giza Eskubide eta Bake Hezkuntzaren Elkarteen Foroko kidea da.


Nahikari Otermin | Alokairuaren aldeko apustu irmoa - Nahikari Otermin\nGuztiona eta guztiontzako Pasaia eraiki nahi dugu, guztiok gure bizi proiektua Pasaian garatu ahal izatea bermatu nahi dugu.\nHorretarako ezinbestekoa da ekonomia suspertzea eta enplegua sortzea,batetik, baina baita etxebizitza sarbidea erraztea ere bestetik, pasaitar guztiei etxebizitza eskubidea bermatzeko.\nGuk alokairuaren aldeko apustu irmoa egiten dugu Pasaian, eta apustu hori proposamen zehatzen bitartez gauzatuko dugu:\n– Hobariak emango dizkiegu OHZ zergan etxebizitza hutsak alokairuan jartzen dituzten jabeei.\n– Lokal komertzialak etxebizitza bilakatu ahal izatea ahalbidetuko dugu, betiere ekintza komertzial eta bizi-tokien oreka mantenduz.\n– Etxebizitza sail bat sortu, etxebizitza hutsen jabeekin hitz egiteko, udaletxeak gainbegiratuko lukeen BOEa sustatuz.\nJakin badakigu errealitatea eta pasaitarren beharrak aldatu egin direla krisiak, lan-ezegonkortasunak, gizartean emandako aldaketak eta pentsaera aldaketak- erostetik, alokatzera- eraginda.\nHorregatik, aurrean dugun errealitate berri honi erantzuteko beharrezkoa da datozen urteetarako aurreikusitako ekintza eta proiektuak egungo egoerara egokitzea pasaitarren behar eta eskaera berriei erantzuteko.


Faverelles - Wikipedia, entziklopedia askea.\n47°34′31″N 2°55′51″E / 47.5753°N 2.9308°E / 47.5753; 2.930847°34′31″N 2°55′51″E / 47.5753°N 2.9308°E / 47.5753; 2.9308\nBatilly-en-Puisaye, Lavau, Thou, Annay eta Arquian\n157 (2019ko urtarrilaren 1a)\n74 (%47.1) 80 (%51)\nFaverelles Frantziako udalerria da, Loiret departamenduan dagoena, Erdialdea-Loira Harana eskualdean. 2013an 163 biztanle zituen.\n2007an Faverelles udalerrian erroldatutako biztanleak 163 ziren. Familiak 72 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 20 seme-alabarik gabeko familiak ziren, 28 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 115 etxebizitza zeuden, 72 familiaren etxebizitza nagusia ziren, 26 bigarren erresidentzia ziren eta 17 hutsik zeuden. 113 etxeak ziren eta 2 apartamentuak ziren. 72 etxebizitza nagusietatik 50 bere jabearen bizilekua ziren, 19 alokairuan okupaturik zeuden eta 3 doan lagata zeuden; 1ek gela bat zuen, 3 etxek bi zituzten, 15 etxek hiru zituzten, 24 etxek lau zituzten eta 29 etxek bost zituzten. 60 etxek euren parking plaza propioa zuten azpian. 26 etxetan ibilgailu bat zegoen eta 40 etxetan bat baino gehiago zituzten.\nFaverelles udalerriko biztanleria-piramidea 2009an .\n2007an lan egiteko adina zuten pertsonak 104 ziren, horien artean 79 aktiboak ziren eta 25 inaktiboak ziren. 79 pertsona aktiboetatik 66 lanean zeuden (36 gizon eta 30 emakume) eta 13 langabezian zeuden (7 gizon eta 6 emakume). 25 pertsona inaktiboetatik 12 erretiraturik zeuden, 4 ikasten zeuden eta 9 "bestelako inaktibo" gisa sailkaturik zeuden.\n2009an Faverelles udalerrian 70 unitate fiskal zeuden, 154 pertsonek osaturik. Pertsona bakoitzeko diru-sarrera fiskalaren mediana urteko 14.654,5 euro zen.\n2000. urtean Faverelles udalerrian 10 nekazaritza-ustiategi zeuden, 678 hektarea erabiltzen.\nThou (1,7 km)\nAnnay (4,4 km)\nLavau (4,7 km)\nBatilly-en-Puisaye (5,5 km)\nArquian (5,7 km)\nNeuvy-sur-Loire (7,0 km)\nBonny-sur-Loire (7,3 km)\nDammarie-en-Puisaye (7,3 km)\nBNF: 15260533s (data)


NOLA SORTU ONLINE DEMOTIVATORS IRUDIAN TESTUAREKIN - LINEAKO ZERBITZUAK - 2019\nDemotivator bat sortzea linean\nGehienetan demotivator eremu ilun zabaletan kokatutako irudi jakin bat da, non izenburua eta testu nagusia bistaratzen diren. Oro har, horrelako objektuak naturan dibertigarriak dira, baina batzuetan zenbait karga semantikoak ere baditu.\nDemotivator bat sortzeko guneak\nArtikuluan aurkeztutako lineako zerbitzuak erabilita, softwarea instalatzeko denbora galtzea aurrezten da. Arazo asko konpontzen diren bitartean, argazki-editore profesionalek ezagutza berezia behar dute eta azpian dauden guneetako bat erabiliz emaitza positiboa lortzeko bermatuta dago.\n1. metodoa: desabantailak\nSegmentu honetako gune onenetako bat. Desabantaila bakarra sortutako demotivator-i buruzko iragarki txiki bat hartu daiteke, baina ez da deigarria.\nJoan Zerbitzu motibatzaileengana\nEgin klik elementuan "Nire ordenagailutik irudi bat igo nahi dut" guneko orri nagusian.\nGero botoiarekin "Hautatu fitxategia".\nHautatu irudia prozesatu eta berretsi ekintza hau sakatuta "Ireki".\nklik "Jarraitu" orriaren beheko eskuineko ertzean.\nBete eremuak "Izenburua" eta "Testua" nahi duzun testua eta hautatu "Aurrebista".\nAurrebista leiho bat agertuko da, hau itxura izango duena:\nAmaitutako demotivator ordenagailura deskargatzeko, egin klik botoian. "Jaitsi".\n2. metodoa: eraikitzailea\nAurkeztutako eskuz aldatzea eskuz aldatzen duen lineako zerbitzu bakarra da. Irudi bat, hala nola, iragarkiak eta markak gabe, modu errazean ateratzea da.\nJoan Demconstructor zerbitzura\nDemconstructor-en orrialde nagusira mugitu ondoren, sakatu "Berrikusi ...".\nHautatu ordenagailuko fitxategien artean beharrezko fitxategia eta berretsi hautapena klik eginez "Ireki" leiho berean.\nBestela, egin klik izenburuaren eta testu eredu nagusien gainean, haien edukia zeure aldatuz.\nSartu irteerako irudiaren tamaina dagokion eremuan, eta ondoren deskargatu amaitutako fitxategia ordenagailuan klik eginez "Jaitsi".\n3 metodoa: IMGOnline\nIMGOnlinek bere arsenalean JPEG irudiak prozesatzeko funtzio ugari ditu. Horien artean, publizitate gabe demotivators sortzeko tresna bat da, eta testu edukia estiloa aldatzeko gaitasuna.\nJoan IMGOnline zerbitzura\nIrudi berriaren lineako deskarga botoian klik egin. "Hautatu fitxategia".\nZiurtatu bigarren paragrafoan markatuta dagoela "Demotivators".\nBete eremuak banan-banan "Izenburua, leloa" eta 'azalpena". Bigarren lerroan, irudiaren testu nagusia sartu behar duzu.\nEzarri 0 eta 100 arteko irteerako irudiaren kalitate parametroaren balioa.\nEzarpenak berresteko, egin klik botoian. "OK" orriaren behealdean.\nHautatu elementua "Deskargatu prozesatutako irudia". Deskarga automatikoki hasiko da Interneteko arakatzailearen bidez.\n4. metodoa: Demotivatorium\nArazoa konpontzeko modurik errazena. Gainera, motibatzaileak, maite hezitzaileak, esatologoak sortzeko tresnak ditu. Sortutako materiala liburutegi zerbitzuan argitaratu daiteke.\nJoan Demotivatorium zerbitzura\nDemotivatorium-ekin lanean hasteko botoia sakatzen dugu. "Hautatu fitxategia".\nHautatu oinarriaren irudia eta egin klik "Ireki".\nEgin klik elementuan "Sortu birkargatzailea" dagokion panelean.\nLerroak betetzea "Izenburua" eta "Azpititulua" testu edukia.\nAmaitu demotivator lanean klik eginez "Jarraitu".\nDeskargatu irudia Interneteko nabigatzaile baten bidez botoian klik eginez. "Jaitsi".\n5. metodoa: Photoprikol\nGune honetan ezingo duzu demotivator klasikoa sortzea, baina baita bilduma berezi batetik ere efektuak aplikatzea. Photoprinting-ek aisialdirako argazkiak eta bideoak eskaintzen ditu.\nJoan Photoprikol zerbitzura\nHasi gunea erabiltzen klik eginez "Hautatu fitxategia" orri nagusian.\nBilatu behar duzun argazkia, hautatu, egin klik "Ireki".\nBete eremuak "Goiko inskripzioa" eta "Beheko inskripzioa". Demotivators sortzeko bereziki diseinatutako guneak, hau da, izenburua eta testu nagusia, hurrenez hurren.\nBeharrezko lerroak bete bezain laster, sakatu "Sortu ezabatzea".\nDeskargatu fitxategia ordenagailuan botoia erabiliz "Deskargatu sortutako demotivator".\n6 metodoa: Rusdemotivator\nSortu desmuntatzaile onenak, argitaratu gune bilduman, partekatu lagunekin eta askoz ere gehiago egin. Erabiltzeko erraza, baina zoritxarrez, irudi txikiaren beheko eskuineko ertzean marka apur bat jartzen du.\nJoan Rusdemotivator zerbitzura\nZerbitzu horietako gehienek bezala, hasi botoitik. "Hautatu irudia".\nIrekitzen den leihoan, hautatu editatu nahi duzun fitxategia eta egin klik "Ireki".\nSartu testua eremuetan "Izenburua" eta "Sinadura".\nGorde zure aurrerapena botoi egokiarekin.\nEgin klik eskuineko botoiaz irudian, deitu laster-menua eta hautatu elementua "Gorde irudia honela".\nSartu fitxategi izena eta sakatu "Gorde" leiho berean.\nLineako demotivators sortzea ez da zaila. Kasu gehienetan, argazki bat kopiatzea besterik ez duzu egin behar, prozesatzeko bi lerro bete eta testua ordenagailuan gordetzeko. Gune batzuek oraindik beren galeriak dituzte, non ziur aski zure desmuntatzaileek pazientzia handiz itxaron beharko dute.


Txerriak gizonduz - Elhuyar Aldizkaria\nHasiera » Albisteak » Txerriak gizonduz\nCambrigdeko Unibertsitatean giza organoen transplanteaz kezkaturik daude. Zenbait kasutan irtenbide bakarra bada ere, organo-emaileen urritasunak eta pazienteak organo jakin batetiko izan dezakeen onargarritasun-mailak irtenbide horren erabilpena erabat baldintzatzen dute.\nHori guztia erraz gaindituko litzateke nahi adina organo “ekoiztea” eta eskuratzea posible izango balitz. Txerrien organoez baliatzea orain arte aztertu diren konponbideetako bat da, baina giza gorputzak ez ditu txerrien organo guztiak berdin onartzen. Baldintza horiek kontutan hartuz, transplanteetarako erabil daitezkeen txerriak “gizontzea” otu zaie Cambrigdeko ikerlariei.\nPentsatu eta egin. 200 txerriri giza geneak sartu ostean, transplanteari ekin zitzaion. Manipulatutako organoek manipulatu gabekoek baino errefusatze-maila txikiagoa eragiten zutela iragarri berri dute. Zalantzarik gabe, serioski jorratu beharreko bidea izango da aurrerantzean ere.


Star Trek - Wikipedia, entziklopedia askea.\nStar Trek edo Izarretara bidaia zientzia fikziozko telesail eta filmeen frankizia bat da. Gene Roddenberryk sortutako Star Trekeko fikziozko unibertsoa benetazko aktoreak dituzten bost telesailez, 1966ko Star Trek: jatorrizko telesaila barne, 2 dimentsiotan marraztutako pertsonaiekin eginiko animazio sail batez eta hamaika filmez osatua dago. Frankizia dozena bat bideo-joko baino gehiagora, zenbait rol jokora, zaleek idatzitako ehundaka fikziozko istorio eta eleberritara, horietakoren batzuk bideoan eginikoak direnak eta Las Vegaseko atrakzio tematiko batera ere hedatzen da. Jatorrizko telesailarekin hasi eta ondoren filmeekin eta gainontzeko telesailekin jarraituz, frankiziak gurtza fenomeno bat sortu du eta kultura herrikoian zenbait erreferentzia sortu ditu.\nStar Trekeko telesail eta filmeetako istorioa nahiko neurritsua da gizadiaren etorkizunari dagokionez, sendoa istorioaren kalitateari dagokionez, koherentea bere jarraipenagatik eta kongruentea egungo gizakien izaerarekin (gizakiak hurrengo 400 urteetan askorik ez direla askorik aldatuko frogatzen saiatzen dena), beti "mundu bitxi eta berriak esploratu eta bizitza mota eta zibilizazio berriak bilatzeko etengabeko misioarekin, ausartki bidaiatuz aurretik beste inor sekula egon ez den tokira". Bertute hauek, ekoizpenaren zehaztasunari eta bere aktore zerrenden aukeraketari batuz Star Trek oso saga sendoa eta bere generoan bakarra bihurtu dute.\nEkoizpen ofizial zabalaz gain (sagaren frankiziaren jabea den Paramount Pictures Inc. enpresak zuzendua) Star Treken izen soilak sorkuntza zabala eragin du entretenimenduaren industrian, ehundaka eleberri, bideo-joko eta beste lan batzuk sortuz (adibidez, zaleek ekoitzitako sail ez ofizialak, Izarretara bidaia: abentura berriak edo Izarretara bidaia: berpiztea kasu) guztiak jatorrizko sagaren sendotasun, koherentzia eta kongruentziarekin bat datozen moduan garatuak, bere izenburua, mundu mailan entretenimenduaren historian ezagunenetako bat bihurtuz.\nFikziozko testuingurua[aldatu | aldatu iturburu kodea]\nEkoizpenaren fikziozko unibertsoa Planeta Elkartuen Federakuntzaren historiak eta berau Lurrean sortu aurreko urteek protagonizatzen dute, 2063 urtetik, arraza estralurtarra den vulkaniar arrazarekin gizakiek duten lehen harremana gertatzen den garaia, 2379 urteraino hartuz, Federakuntzak oso une loriatsuak, baina, aldi berean zailak pasatzen dituenean galaxiako bi superpotentziei aurre egin behar izateko aukera agertzen denean, Domeinua eta Borg kolektiboa.\nStar Trek webguna (Ingelesez)\nOrriaren azken aldaketa: 17 iraila 2021, 13:59.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Industria-robotika (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Industria-robotika (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


– Kritika zinematografikoa: ‘There is no evil’ –\nZuzendaria: Mohammad Rasoulof\n-Borrero eta biktimen istorioa-\nSheytan Vojud Nadarad (There Is No Evil)-ek 2020ko Berlinalen film onenaren saria irabazi zuenean, Mohammad Rasoulof zuzendariak ezin izan zuen saria jaso. Bideokonferentzia bidez eskertu zuen saria, duela urte batzuk Iranetik ezin atera baitago, bere zinemaren bitartez herrialdearen aurkako propaganda hedatzea egotzita. Hain zuzen ere, Irango biztanleek pairatzen duten jazarpenaz mintzo zaigu bere azken lanean, klandestinitatean grabatua eta zinema aretoetan aurreko astean estreinatu zena.\nHeriotza zigorraren gaiaren inguruan antolatzen dira Sheytan Vojud Nadarad filma osatzen duten lau kontakizunak; erritmo, doinu eta berezitasun zeharo ezberdinek agintzen dutelarik haietako bakoitza. Zentzu horretan, filmaren bizkarrezurra den gaiaz gain, lau istorioek haien artean zerikusirik ez badute ere, Rasoulofek jorratzen duen testuinguraketa argia da. Horri esker, minutuak igaro ahala, Irango egoeraren ñabardurak ezagutuz joango gara: heriotza zigorraren nondik norakoak, soldaduskaren nahitaezkotasuna, lege bidegabekoak, herritarren egunerokotasuna…\nRasoulofek, zinema sozialean urtez trebatutakoak, argi eta garbi adierazten du heriotza zigorraren aurkako bere aldarria. Gaizkiaren hutsalkeriaren inguruko hausnarketak gogora ekarriz, biktima eta biktimarioen arteko aldea lausoa, eta orotara mingarria, dela baieztatzera dator filma. Estatu errepresiboaren pean hartzen diren erabaki pertsonalen itxurazko askatasuna zalantzan jartzen du zuzendariak behin eta berriz, pertsonaien hautuak distantzia neutralaz behatuz. Nire ustez, gehiegizkoa izatera ailegatu daiteke Rasoulofek gorde nahi duen erlatibismo puntua eta, ondorioz, bere aldarria gardena bada ere, indarra galduz doa, auzia gizabanakoen miseria pertsonaletara soilik murrizten duen heinean.\nIxone Santamaria Vidan, Kritika zinematoografikoa, THERE IS NO EVIL, zinea.eus


Aitor Esteban: "Ez dut baztertzen legegintzaldi bukaerara PSOE Gobernuan bakarrik dela iristea"\nAbiadura Handiko Trenaz adierazi du "ez duela ulertzen" Iñaki Arriola Eusko Jaurlaritzako Garraio sailburuak joan den astean izan zuen jarrera eta nola antolatu zuen Espainiako garraio ministroarekin hitzordu bat Gasteizen, modu horretan.\nEspainian, legegintzaldia bukatuko dela uste du Aitor Esteban EAJk Kongresuan duen bozeramaileak, baina ez dago "bat ere ziur" PSOE eta Podemos gobernuan batera direla iritsiko direnik. Hauteskundeak gerturatu ahala, kide biek soslaiak indartu egingo dituztela aurre ikusten du eta ez du baztertzen sozialistek bakarrik burutzea legegintzaldiaren azken zatia. "Ez bihar goizean, baina gerta daiteke", esan du "Faktoria"ri eskainitako elkarrizketan.\nBi gobernukideen arteko lidergo borroka horretan kokatu ditu azken aste hauetan Espainian izaten ari diren negoziazio gai nagusiak ere, besteak beste, lan erreforma edo mozal legeak bertan behera uzteko ekimenei buruzkoak. Estebanen arabera, orain albiste tankeran zabaltzen ari direnak lehendik ere adostuta zeuden.\nAurrekontuen negoziazioari dagokionean, aste hau "oso garrantzitsua" izango dela adierazi du Estebanek eta euren babesaren truke "pakete moduan" defendatuko dituztela joan den ostiralean zuzenketa moduan proposatutakoak, nahiz eta onartu duen gutxieneko errenta eta AHTa bultatzeko abiadurak duela pisurik handiena. Bizitzeko gutxieneko diru sarreraz, berriz, adierazi du "pertsona batzuen erreferentziak gaindituta", abenduan edo urtarrilean etorri beharko lukeela transferentziak.\n"Ez dut ulertzen Arriolaren jarrera"\nAbiadura Handiko Trenaz, aldiz, adierazi du "ez duela ulertzen" Iñaki Arriola Eusko Jaurlaritzako Garraio sailburuak joan den astean izan zuen jarrera eta nola antolatu zuen Espainiako garraio ministroarekin hitzordu bat Gasteizen, jakinik, egun horretan bertan Juan Mari Aburto Bilboko alkateak estatu idazkariordearekin bilera zuela Madrilen abiadura handiko trena Bilbon sartzeko proiektuaz. Jakinarazi du bilera horretan aurrera pausoak eman zirela eta dokumentazioa trukatuko dutela aste honetan. Aldiz, uste du Gasteizkoan ez zela konpromiso handirik atera eta iritzi dio Arriolak gauzak gehiago aurreratuta eduki beharko lituzkeela horrelako bilerak egin aurretik.


Šumavako oiloa – Txekiar oiloak\nTxekiar oilo arraza tradizionala\nTxekiar oiloen historia\nTxekiar urre koloreaniztun oiloa\nArrautz emankorrak txitatzeko salketan\nŠumavako oiloen ezaugarriak\nOraingo Šumava-ko oiloa erdi tamainako oilo arraza bat da. XX. mendeko bigarren zatian, zeharberritzailetua izan zen Txekian gainerako Šumava-ko arraz originaletatik. Oso aldartetsua, lotsatia, arretatsua, apala elikaduran eta erreproduzitzeko, gogorra eta gogotsua hondeatzen janari bila. Gorputza azkar handitzen zaio eta oilo gazteen lumak ere bai. Ez du arrautz asko sortzen soilik, haragi asko ere bai. Izotzaldira erresistentea da bere orrazi arrosari esker. Ezaugarri hauek oso ondo egokitzen du arraza ingurumen kondizio gogorrenei. Šumavako oiloa gai dira erdi gatibu haziarentzat, zaldi haztegi handietarako ere bai, janari pila aurki dezakete bertan eta.\nOilarrak 2,9-3,6 kg-ko pisua dute, oiloak 2,4-3,1 kg-ko pisua. Oiloa errule ona da, 180 arrautza baino gehiago egiten ditu urtean eta 58g pisatzen du arrautza. Arrautzen kolorea marroia da. Kalitate handiko haragia, mamitsua eta biguna. Normalean oiloak ez dira oilalokak bihurtzen.\noilar 20 mm\noilo 18 mm\nBantam Šumava-ko oiloak\nXX. mendeko bigarren zatian sortu zen Šumava-ko Bantam oilo barietatea. Oilarrak 1,1- 1,4 kg-ko pisua dute. Oiloak 0,9-1,2 kg-ko pisua. Oiloak urtean 120 arrautz egiten dute eta 40 g pisatzen du arrautzak. Bantam Šumava-ko oiloak urre kolore, beltz izpi gorputzan eta beltza isatsan mantentzen dira soilik.\noilar 15 mm\noilo 13 mm\nTxekiar oiloak > Šumavako oiloa\nCopyright © Txekiar oiloak, 2008-2021. Eskubide guztiak erreserbatuak. Azken igopena: 12. otsaila 2020


Fagorren likidazioa, epailearen esku - Debagoiena - Goiena.eus\nFagorren likidazioa, epailearen esku\nUbane Madera 2014-03-19 09:43\n"Pentsatzen dugu epaileak aguro onartuko duela atzo (martitzena) aurkeztu genuen likidazio prozesua abiatzeko eskaera, oraingo astean bertan erabaiki dezakeela. Behin hori eginda, Fagor Etxetresna Elektrikoen Kontseilu Errektorea desagertu egingo da eta konkurtso administratzailea arduratuko da likidazio prozesuaz"; horixe jakinarazi dute Fagor Etxetresna Elektrikoetako iturriek.\nBehin likidazio eskaera onartuta, honakoa da prozedimendua: konkurtso administratzaileak 15 egun ditu likidazio plana aurkezteko; epaileak, gero, beste horrenbeste egun ditu hura onartzeko eta gero zabalduko da Fagorren aktiboengatik eskaintzak egiteko epea. "Asko jota hilabete eta erdi edo bi hilabete iraun dezake prozesuak", azaldu dute Fagorretik.\nEta prozesu hori paraleloan joango da Frantzian Cevital enpresa aljeriarrak egindako eskaerari dagokion prozesuarekin. Kasu horretan, datorren asteko eguena (martxoaren 27) dute zehaztuta erabakia hartzeko, berriro ere atzeratzen ez bada, jakina. "Itxaron egin beharko dugu, epaileak eskatutako 35 milioi euroko eskaintza egitea Cevitalek onartzen duen edo ez jakiteko", diote Fagorretik.\n2017an azken ordainketa\nHain justu ere, honakoa da egindako eskaera hori: 17,5 milioi euro ordaintzea erosketarako data zehazten denean; beste 6 milioi euro ordaintzea 2015eko martxoaren 31n; beste horrenbeste 2016ko martxoaren 31n eta azkenik, 5,5 milioi euro ordaintzea 2017ko martxoaren 31n. "Ordainketaren bat atzeratuko balitz, eskaintzaileak prezio osoa ordaintzeko besteko bermeak eman beharko lituzke", diote.\nMarkak, salgai baino "alokagai"\nLikidazio prozesuari dagokionez, berriz, Fagorren aktiboak jarriko dituzte salgai prozesu horretan: "Izan daitezke fabrikak, makinak, markak… Espainiako kasuan, Aspes eta Fagor ez dira Fagor Etxetresnenak, beraz, ezin dira saldu, baina bai negozia daiteke haien erabilera royalty batzuk ordainduta, adibidez. Edesa, berriz, Fagor Etxetresnena da, eta hori saldu egin daiteke", esplikatu dute Fagorretik.\nSaldu daitezkeenak, baita ere, dira fabrikak. "Nahiz eta Cevitalek Garagartzarekiko interesa izan, negozio jakin batzuk gura ditu. Eta Garagartzan, adibidez, garbigailu eta ontzi-garbigailuen fabrika osoa dago eskuragai; eta San Andresen, berriz, hozkailuena. Bergaran, Geyserren erdiarengatik ere egin daitezke eskaintzak. Edo Vaillantekin negozia daiteke, según eta zein den interesa; eta jakina Basauriko fabrika ere hortxe dago", Fagorretik esandakoaren arabera.\nBergara eta Eskoriatza\nBestalde, berretsi egin dute Cevitaldek Frantzian moduan, hemengo negozio batzuekiko interesak egon badaudela eta haiekin "kontaktuan" badabiltzala, zehazki Bergarako Geyserrekiko eta Eskoriatzako negozioarekiko iritsi zaie interesa, "baina momentuz ezin dugu izenik eman", adierazi dute.\nFagor likidazio fasera egunotan\nUbane Madera 2014 mar 12 Arrasate\nOraingo astean ez bada, datorren astean likidazio fasean sartuko da Fagor Etxetresnak. Horrek esan gura du Fagorren aktiboak erosteko eskaintzak eg...\nDonostiako epaitegiak jarraituko du Fagor Mastercook-en konkurtsoa eroaten\nLeire Kortabarria 2014 mar 12 Arrasate\nDonostiako 1. Merkataritza-Auzitegiak Fagor Mastercook-en hartzekodunen lehiaketa epaitzeko gai aitortu du bere burua, eta atzera bota du ipini zio...\nGaragartzako eta Eskoriatzako plantak, egueneko argi izpien zain\nMonika Belastegi 2014 mar 08 Debagoiena\nDonostiako Merkataritza Arloko epaitegiak onartu egin du Cevital taldeak Fagor Ireland erosteko eskaintza. 25 milioi euroko eskaintzarekin, jaso de...


Wilderrek egingo lukeen bezala: septiembre 2013\nJames Hunt eta Niki Laudaren arteko lehia\nRon Howard da ‘Rush’ pelikularen zuzendaria. James Hunt (Chris Hemsworth) eta Niki Lauda (Daniel Brühl) 1 Formulako gidarien lehia da pelikularen oinarri, 1976ko denboraldiko nondik norakoak konkretuki. Lehiakortasunak interesa gaineratzen dio kirolari, ikusle edo jarraitzaile gisa inplikatzen gaitu. Kasu honetan, bi gidarien arteko lehia eta tirabirek istorioa zirraragarria egiten dute.\nBi bizitza, 3 Formulako lasterketetan lehen aldiz topo egin zuten bi karrera. Muturreko izaera duten bi pertsona. Lasterketa bakoitzean heriotza saihestearen ideia erakargarria da bientzat (garai hartan denboraldiko heriotza tasa altua zen). Talka egiten zuten bi pertsona horien arteko lehia epikoa izan zen.\nEgilea naiara_glez en 13:36 No hay comentarios:\nEtiketak Chris Hemsworth, Daniel Brühl, Ron Howard, Rush\nEgilea naiara_glez en 12:03 No hay comentarios:\n'Strangers on a train' (1951) - Kristal baten isla\nErlazionatutako edukia: 'Rebecca' (1940)\nTren geltoki bat, hondoan Kapitolioa, bi gizon tren batera igotzear dira. Ez dugu euren aurpegia ikusten, soilik bere zapatak. Gizonetako bat planoan ezkerretik sartzen da, bestea eskuinetik. Indizio guztiek elkar topatuko direla iradokitzen digute. Bien arteko nahigabeko ukitu batek euren bizitza aldatuko duen elkarrizketaren hasiera izango da. Modu horretan hasten da Alfred Hitchcocken ‘Strangers on a train’ pelikula. Hasiera ezin hobea.\nEgilea naiara_glez en 10:29 No hay comentarios:\nEtiketak 1951, Alfred Hitchcock, Farley Granger, Robert Walker, Strangers on a train\n'A place beyond the pines' (2012) - Familiaren ondarea\nDerek Cianfrance da ‘A place beyon the pines’ pelikularen zuzendaria; pelikula on eta interesgarria, intrigaz eta tentsioz betetakoa. ‘Blue Valentine’ pelikula mardularen zuzendariak berriro Ryan Gosling aktorearekin lan egiten du; hori bai, oraingoan pelikulak distribuzio hobeago bat lortu du (‘Blue Valentine’ pelikularen kasuan pelikularen banaketa lotsagarria izan zen. Izan ere, 2010ean ekoiztutako pelikula, aurten estreinatu dute pantaila handian).\nZuzendariaren hitzetan, ‘A place beyond the pines’ pelikulan norbanakoak munduan uzten duten ondarea da pelikularen abiapuntua, eta orainaldian hartutako erabakiek etorkizunean izango duten eragina zenbatekoa izan daiteke. Pelikulak ia bi ordu eta erdiko iraupena du, eta hiru ataletan banatu dezakegu. Atal bakoitza pertsonaia zehatz batzuetan oinarrituta egongo da.\nEgilea naiara_glez en 14:10 No hay comentarios:\nEtiketak 2012, A place beyond the pines, Bradley Cooper, Dane Dehaan, Derek Cianfrance, Drama, Emory Cohen, Eva Mendes, Ryan Gosling\nEgilea naiara_glez en 19:36 No hay comentarios:\n'Kick Ass 2' (2013) - Hit Girl eta Kick Ass, borrokarako prest\nKritika honek Kick Ass (2010) pelikularen spoilerrak ditu\n2010ean ‘Kick Ass’ pelikula estreinatu zen, Mark Millarren komikiaren moldaketa zinematografikoa. Dave Lizewskiren (Aaron Johnson) nondik norakoak kontatzen dizkigu istorioak, nola egun batetik bestera superheroi bat bihurtzea erabaki zuen (zergatik ez?). Daven ustez, gizartearentzat ez litzateke txarra izango superheroi bat izatea, bere ideia gauzatzeko bizitza arriskuan jarriko du. Sekulako jipoia jasan ondoren eta zenbait ebakuntza gainditu eta gero, Davek sentsibilitatea galduko du (etorkizuneko kolpeak jasotzeko “abantaila” bat). Beraz, mozorro berde eta hori bat jantzita heroi bat balitz bezala jokatuko du. Egun batetik bestera, munduaren arreta deituko du, izar mediatiko bat da orain. Baina berarentzat joko bat baino ez dena, beste batzuentzat seriotasun handiko kontua da.\nEgilea naiara_glez en 15:45 No hay comentarios:\nEtiketak 2013, Aaron Johnson, Chloe Moretz, Christopher Mintz-Plasse, Jeff Wadlow, Jim Carrey, Kick Ass 2


Zegama-Aizkorri mendi lasterketa\nKilian Jornet eta Eli Anne Dvergsdal garaile Zegama-Aizkorrin\nKilian Jornet kataluniarrak bederatzigarren aldiz irabazi du mendi maratoia. Orain arteko edizio guztiak kontuan hartuta, bigarren denborarik onena egin du Dvergsdalek. Ander Iñarra eta Oihana Kortazar izan dira euskaldunik onenak.\nRichard Carapazek irabazi du aurtengo Giroa\nMikel Landak gutxigatik ez du lortu podiumean sartzea: Primoz Roglicengandik zortzi segundura geratu da, laugarren postuan.\nHarriz harri, eraikina eraiki\nBatzuk izan zirelako dira oraingoak, eta belaunaldiz belaunaldi joan da osatuz bidea emakumezkoen futbola. Aitzindarietako bat izan zen Ixiar Bakero, Añorgan, eta, ondoren, beste batzuek hartu zuten lekukoa. Horien artean daude Eba Ferreira eta Maite Lizaso, egungoaren aurreko katebegiak\nAzaroan hasi ziren Espainiako Ligako emakume futbolarien aurreneko lan hitzarmena negoziatzen. Baina akordioa urrun dago, eta jokalariek babes hori gabe segitzen dute gaur egun.\n«Olatu honi eutsi behar diogu»\nEmakumezkoen maila nagusian ari diren hiru euskal epaileetako bat da Bea Arregi bilbotarra. Ilusioz ari da bizitzen emakumezkoen futbolak izan duen gorakada, eta espero du epaileengan ere eragina izatea.\nBiek lortu dute saria\nPello Bilbaok irabazi du Dolomitetako etapa handia, esprintean Mikel Landari aurrea hartuta. Arabarra hirugarren da, eta Richar Carapazek lidergoari eutsi dio\nTottenham\t0-2 Liverpool\nKarius ahaztu dute betirako\nLiverpoolek seigarren aldiz irabazi du Txapeldunen Liga. Lehen minutuan sartu du gola penaltiz, eta jokoa baldintzatu du


Literatura-argitalpenetarako laguntzak. Gaztelaniazko literatura-argitalpenak (2012) - Eusko Jaurlaritza - Euskadi.eus\nLiteratura-argitalpenetarako laguntzak. Gaztelaniazko literatura-argitalpenak (2012)\nLaguntzen helburua da 2012. urtean argitalpengintzan diharduten enpresek garatu beharreko gaztelaniazko literatura-lanen urteko edizio-planaren argitalpen-kostuen parte bat ordaintzea\nEskaerarik ez dagoelako edo baldintzak betetzen ez dituztelako, edo aurkeztutako eskaerek behar adina kalitate-maila ez dutelako, modalitateren batean erabakitako diru kopuru guztia baliatzen ez bada, Kalifikazio Batzordeak honako proposamen arrazoitua egingo du: sortutako soberakina beste modalitatearen diru kopuruari gehitzea\nAGINDUA, 2012ko ekainaren 13koa (BOPV Zk. 125/2012)\nKultura sailburuarena, literatura-argitalpenetarako laguntzak emateko araubidea ezarri eta deialdia egiten duena.\nLaguntza jaso dezaketen materialak:\nAurkezten diren edizio-planeko liburuek honako ezaugarriak bete beharko dituzte:\nJabego intelektualari dagokionez indarrean dagoen arautegia bete beharko dute, bai eta ISBN eta Legezko Gordailua eskuratzeko egin beharreko lege-izapide guztiak ere.\nPaperean inprimatutako lana denean, gutxienez 1.000 aleko tirada izatea, poesia, entsegu eta antzerki-lanetan izan ezik, horietan 750 alekoa nahikoa izango baita\nTestuak 50 orrialde hartuko ditu gutxienez, komikiak, haurrentzako liburuek, poesia eta antzerki-lanek salbu.\nPaperean inprimatutako lana denean, liburu-dendetan 500 ale gutxienez merkaturatzea, poesia, entsegu eta antzerki-lanetan izan ezik, horietan 350 ale nahikoa izango baita. Eta euskarri digitalean argitaratutako lana denean, argitaletxearena ez den plataforma digital batean salgai egotea.\nLiburuen lehen argitaraldiak izan behar dute. Berrargitalpenak ere izan daitezke, baina aurreko argitaraldia 10 urte baino lehenagokoa bada. Ez dira lagunduko, aurreko urteetan paperean argitaratutako lanak eta orain euskarri digitalean ateratakoak, edo alderantziz.\nOnuradun izan daitekeen batek, edo batek baino gehiagok, ekitaldi berean edo ezberdinetan izenburu bera behin baino gehiagotan argitaratuz gero, bertsioa edozein dela ere, laguntza jasotzeko aukera aurkezten den lehenengo lanak baino ez du izango.\nIzenburu bat urte berean euskarri batean baino gehiagotan argitaratzen bada, horietako bat bakarrik aurkeztu ahal izango du argitaletxeak.\nTestu-liburuak, zientzia-liburuak, dibulgaziozko liburuak, bidaia edo beste gaietako gidak, sukaldaritza-errezeten liburuak, entziklopediak, hiztegiak eta hezkuntzara zuzendutako argitalpenak.\nBibliofilo-liburuak eta argitalpen mugatua eta numeratua dutenak.\nEguneratu daitezkeen lanak, atalka argitaratuak eta koadernatu gabeko orrietan argitaratutakoak, lan osoari kalterik egin gabe kendu edo alda daitezkeen zatiak dituztenak.\nEuskal Autonomia Erkidegoko Administrazio Orokorra eta bere Erakundeen Administrazioaren ediziorako diru-laguntzak jaso dituzten lanak.\nAgindu honen laguntzak eskuratzerik ez duten entitateen aginduz (erakunde publikoak, argitaletxe ez diren enpresak, irabazteko asmorik gabeko entitateak...), onuradun izan daitezkeen entitateek egindako argitalpen-lanak.\nBeste laguntza batzuk eskuratu dituzten argitalpen-lanak, kostu osoaren %50ekoak edo hortik gorakoak badira. Era berean, onuradun izan daitekeen entitate batek agindu honen laguntzak eskuratzerik ez duten beste entitateekin batera lankidetzan argitaratutako liburuak.\nLiburugileak berak argitaratutako lanak, salgarri ez direnak eta argitaratzaileak berak egindako antologiak.\nEpeka saltzeko argitalpen-lanak, eta liburu-klubek edo antzekoek bazkideentzat eta atxikientzat bakarrik argitaraturikoak.\nAlbumak, ebakigarriak, pintatzeko liburuak, eranskailudunak, denbora-pasakoak, kaligrafia koadernoak eta haurrentzako testurik gabeko liburuak.\nUrtekariak, aldizkako argitalpenak eta eranskinak edo horien zenbaki monografikoak, dietarioak eta antzekoak.\nAle berean hizkuntza bi edo gehiagoko testuak dituztenak, poesia liburuetan jatorrizko testua agertzen den kasuetan izan ezik.\nLiburu itxuraz koadernaturiko fotokopiak.\nDeialdi honetan finkatutako betebeharrak betetzen dituzten argitaletxeek eskatu ahal izango dituzte diru-laguntzak. Argitaletxetzat hartuko dira bakarrik, 2010. urtetik 2011. urtera bitartean gutxienez hiru egileren bost liburu argitaratu dituzten merkataritza-erakunde pribatuak edo pertsona fisikoak. Erakunde pribatuen kasuetan, bere gizarte xedearen barruan argitalpengintza izatea, eta pertsona fisikoentzat jarduera ekonomikoen zergako edizio-jardueretarako epigrafean alta izatea. Ez dira emango diru-laguntzak, elkarteek eta fundazioek aurkeztutako eskaerei.\nOnuradunen betebeharrak hemen kontsultatu Literatura-argitalpenetarako laguntzak. Gaztelaniazko literatura-argitalpenak (2012)\nPertsona eta entitate onuradunek Europar Batasuneko edo Europako Esparru Ekonomikoko estatu kideren batean egoitza izan beharko dute; behin diru-laguntza emanez gero establezimendu egonkor bat izatea Euskal Autonomia Erkidegoan. Pertsona juridiko batek establezimendu egonkor baten bidez diharduela zehazteko, Euskadiko Autonomia Erkidegoko Kontzertu Ekonomikoa onartzen duen maiatzaren 23ko 12/2002 Legeak 21.2 artikuluan zer dioen hartuko da aintzakotzat.\nDeialdi honetan aurreikusitako diru-laguntzak eskuratu ahal izateko, Euskal Autonomia Erkidegoko Administraziotik emandako diru-laguntzak jasotzeko ezarri diren betebeharrak egiaztatu beharko dira, eta zergak eta Gizarte Segurantzako kuotak egunean ordainduta izan beharko dituzte. Euskal Autonomia Erkidegoko administrazio orokorrak edo erakunde autonomiadunek ezaugarri bereko beste laguntzaren batzuk eman izana dela eta horiek itzultzeko edo zigortzeko prozesuren bat oraindik ere izapidetzen ari bada, prozesu hori amaitu egin beharko da onuradunei laguntzak eman edo ordaindu ahal izateko.\nDeialdi honen organo kudeatzaileak egiaztatuko du, automatikoki, behar hainbat aldiz, diru-laguntza eskatu duten pertsonek edo entitateek zerga-betebeharrak eta Gizarte Segurantzarekiko baldintzak betetzen dituztela, eta horretarako ez du pertsona edo entitate horien oniritzia beharko, halaxe xedatzen du-eta Euskal Autonomia Erkidegoko Herriogasuntza Nagusiaren Antolarauei buruzko Legearen Testu Bategina onartzen duen azaroaren 11ko 1/1997 Legegintzako Dekretuak. Nafarroako Haziendan zergak ordainduz gero, pertsona edo entitate interesatuek zerga-betebeharrak betetzen dituztelako agiria aurkeztu beharko dute.\nLehenengo ordainketa, laguntza osoaren %75, ebazpena jakinarazi ondoren eta 16. a) artikuluan ezarritako epea ukorik gabe igaro eta gero.\nDiru-laguntzaren beste %25a, agindu honetan ezarritako baldintzak bete direla justifikatu ondoren, eta betiere 2013ko urtarrilaren 1etik aurrera.\nEskabidea egiteko formularioa sinatuta\nProiektu berarentzat eskatu eta lortu diren beste laguntzen gaineko adierazpena eta zenbatekoa.\nPertsonak administrazioari baimena ematen badio Jarduera Ekonomikoen gaineko Zergari dagokion epigrafeko datuak egiaztatzeko, orduan ez da beharrezkoa agiririk aurkeztea.\nLegezko ordezkariaren nortasun-agiri nazionalaren kopia, ahalordetze agiria edo dagokion organoak egindako egiaztagiria. Ez da beharrezkoa izango nortasun-agiri nazionalaren kopia aurkeztea, ordezkariak eskabidea egiteko formularioan Administrazioari aukeran dauden baliabideen bidez nortasun-datuak egiaztatzeko, baieztatzeko edo ziurtatzeko baimena ematen badio.\nProiektuari dagokion Dokumentazioa. Euskarri digitalean aurkezu behar da (cd,…)\nGaztelaniazko argitalpenetako Edizio Plana\n2012. urtean argitaratuko diren gaztelaniazko literatura-liburuak adieraziz. Planean sartutako liburu bakoitzeko edukia, egilearen jarduera eta edizio-epeak adierazi beharko dira.\nArgitaletxearen ibilbidea azaltzen duen memoria\nAzken hamar urteetan argitaratutako lan kopurua, berredizioak eta salmenta-toki kopurua adieraziz.\nII Eranskina: Liburuen datuak\nLegezko ordezkaritzarako ahalmenaren egiaztagiria ahalordetze agiria edo dagokion organoak egindako egiaztagiria.\nDiru-laguntza justifikatzeko dokumentazioa 2013ko martxoaren 31 arte aurkez daiteke.\nJustifikazioak bide elektronikoaren bitartez ere aurkeztu ahalko dira, web-gune honetan: https://www.euskadi.net/nirekudeaketak.\nDiru-laguntzaren justifikazioa egiteko aurkeztu behar den dokumentazioa:\nDiruz lagundutako edizio-planaren exekuzioari buruzko azalpen-memoria zehatza.\nGastuen egiaztagirien zerrenda zehatza (xls, 45 kB)\nDiruz lagundutako lan guztiek sortarazitako gastuen ordainagiri guztiak jasotzen dituen zerrenda zehatza.\nDiruz lagundutako edizio-planeko lan bakoitza argitaratzeko egindako gastuen egiaztagiriak, aurkeztutako gastu-aurrekontuaren kopuru osoaren adinakoak.\nBestelako diru- laguntzei buruzko adierazpena (pdf, 660 kB)\nHelburu berbererako jasotako beste diru-laguntzen zerrenda, baldin eta agindu honen 7. artikuluan aipatzen den unean horren berri ez bazuten onuradunek.\nArgitalpenaren bi ale, edo edizio digitala eskuratzeko sarbidea.\nPaperean argitaratutakoen kasuan:\nInprimategiaren egiaztagiria, egindako ale-kopurua ziurtatzen duena.\nBanaketa-enpresaren egiaztagiria, liburu-dendetan banaketa egiteko jaso duen liburu-kopurua ziurtatzen duena.


Hondamendi naturalen eta krisi humanitarioen biktimei laguntzeko larrialdi-funts berria jarri du martxan NBEk | Consumer\nHondamendi naturalen eta krisi humanitarioen biktimei laguntzeko larrialdi-funts berria jarri du martxan NBEk\nEuskarri berri honekin, bizitzak salbatzeko emaileen laguntzaren zain egon beharrik ez izatea espero da.\nNBEren Larrialdiei Erantzuteko Funts Zentral berriak hondamendi naturalen eta krisi humanitarioen biktimak artatuko ditu mundu osoan. Diru zuzkidura 500 milioi dolarrekoa izatea espero da, eta bizitzak salbatzeko aukera ematea, emaileen laguntzaren zain egon beharrik gabe.\n“Funts horrek bermatuko du, desesperatutako egoera humanitarioa dagoenean, NBEk askoz gehiago eta azkarrago egin ahal izatea”, adierazi zuen Kofi Annan organismoaren idazkari nagusiak.\nBaliabide horiekin, Annanen arabera, baliabideak berehala zabaldu ahal izango dira, pertsonaletik hasi eta ondasun eta zerbitzuak eman arte, agentzia humanitarioek lekuan bertan lan egin dezaten bizitzak salbatzeko, herrialde emaileek beren ekarpenak egin ditzaten itxaron beharrean.\n“Funtsa giza lanerako tresna nagusia da, baina pobreziaren aurkako borrokan eta Milurtekoko Garapen Helburuak lortzeko ere baditu ondorioak”, adierazi zuen idazkari nagusiak.\nIldo horretatik, Annanek azaldu du ekimen horren bidez laguntza eman daitekeela trantsizio- eta berreraikitze-aldietan ere, hondamendi natural bat gertatu ondoren eta krisi humanitarioa kontrolaezina izan aurretik. Adibide gisa, Afrikako Adarreko herrialdeetako lehorte gogorrak aipatu ditu, non berehalako laguntzarik ezak gogor eragiten baitio eskualdeko biztanleen bizimoduari.\nHala, NBEko idazkari nagusiak herrialdeen eskuzabaltasunari dei egin dio funts horretan parte har dezaten. Jan Egeland NBEko Giza Gaietarako idazkariordeak kudeatuko du funts hori, baina hamabi aditu independentek osatutako aholku-taldea izango du.\nfondo-eu larrialdiak onu-eu